22/05/2020 | Administración LocalMunicipal
Porto do Son
Modificación ordenanza Policía, bo goberno e medidas para fomentar e garantir a convivencia cidada no espazo público do Concello de Porto do Son

APROBACIÓN DEFINITIVA MODIFICACIÓN ORDENANZA DE POLICÍA, BO GOBERNO E MEDIDAS PARA FOMENTAR E GARANTIR A CONVIVENCIA CIDADÁ NO ESPAZO PÚBLICO DO CONCELLO DE PORTO DO SON. Anuncio de aprobación definitiva da modificación de “ Ordenanza de Policía, Bo Goberno e medidas para fomentar e garantir a convivencia cidadá no espazo público do Concello de Porto do Son”. Na sesión plenaria ordinaria que tivo lugar o día 14.11.2019 acordouse a aprobación inicial da modificación da “Ordenanza de Policía, Bo Goberno e medidas para fomentar e garantir a convivencia cidadá no espazo público do Concello de Porto do Son” e sometida a información pública no BOP nº 226 de data 27 de novembro de 2019 polo prazo de 30 días, sen terse presentado alegacións, elévase automaticamente a definitivo o acordo inicial, publicándose integramente o texto acordado. Porto do Son, a 15 de maio de 2020 O Alcalde, José Luis Oujo Pouso ORDENANZA DE POLICÍA, BO GOBERNO E MEDIDAS PARA FOMENTAR E GARANTIR A CONVIVENCIA CIDADÁ NO ESPAZO PÚBLICO DO CONCELLO DE PORTO DO SON. ÍNDICE Exposición de motivos TÍTULO I. Dereitos e Deberes da Cidadanía. Disposicións xerais CAPÍTULO I. Finalidade, fundamentos legais e ámbito de aplicación da Ordenanza Artigo 1: Finalidade da Ordenanza Artigo 2: Fundamentos Legais. Artigo 3: Ámbito de aplicación obxectiva. Artigo 4: Ámbito de aplicación subxectiva. CAPÍTULO II. Principios xerais de convivencia cidadá e civismo: dereitos e deberes Artigo 5: Principio de liberdade individual. Artigo 6: Deberes xerais de convivencia e civismo. CAPÍTULO III. Medidas para fomentar a convivencia Artigo 7: Fomento da convivencia cidadá e o civismo. CAPÍTULO IV. Organización e autorización de actos públicos Artigo 8: Organización e autorización de actos públicos. TÍTULO II. Normas de conducta no espacio público, infraccións, sancións e intervencións específicas. CAPÍTULO I. Atentados contra a dignidade das persoas Artigo 9: Fundamentos da regulamentación. Artigo 10: Normas de conducta. Artigo 11: Infraccións e Sancións. Artigo 12: Intervencións Específicas. CAPÍTULO II. Degradación visual da contorno urbano Artigo 13: Fundamentos da regulamentación. SECCIÓN 1ª. Grafitos, pintadas e outras expresións gráficas Artigo 14: Normas de conducta. Artigo 15: Infraccións e Sancións. Artigo 16: Intervencións específicas. SECCIÓN 2ª. Pancartas, carteis e folletos Artigo 17: Normas de conducta. Artigo 18: Infraccións e Sancións. Artigo 19: Intervencións específicas. CAPÍTULO III. Uso inadecuado do espacio público para xogos Artigo 20: Fundamentos da regulamentación. Artigo 21: Normas de conducta. Artigo 22: Infraccións e Sancións. Artigo 23: Intervencións específicas. CAPÍTULO IV. Ocupación do espacio público por conductas que adoptan formas de mendicidade. Artigo 24: Fundamentos da regulamentación. Artigo 25: Normas de conducta. Artigo 26: Infraccións e Sancións. Artigo 27: Intervencións Específicas. CAPÍTULO V. Necesidades fisiolóxicas Artigo 28: Fundamentos da regulamentación. Artigo 29: Normas de conducta. Artigo 30: Infraccións e Sancións. CAPÍTULO VI. Consumo de bebidas alcohólicas Artigo 31: Fundamentos da regulamentación. Artigo 32: Normas de conducta. Artigo 33: Infraccións e Sancións. Artigo 34: Intervencións Específicas. CAPíTULO VII. Ocupación da vía pública con terrazas, veladores, quioscos e venda ambulante. Artigo 35: Ocupación da vía publica. Artigo 36: Quioscos Artigo 37: Terrazas, veladores e venda ambulante. Artigo 38: Requisitos que deben cumprir as terrazas, veladores e tarimas. Artigo 39: Infraccións e Sancións. Artigo 40: Intervencións Específicas. CAPÍTULO VIII. Uso impropio do espacio público Artigo 41: Fundamentos da regulamentación. Artigo 42: Normas de conducta. Artigo 43: Infraccións e Sancións. Artigo 44: Intervencións Específicas. CAPÍTULO IX. Actitudes vandálicas no uso do mobiliario urbano. Deterioro do espacio urbano. Rotulación, mobiliario urbano e sinalización viaria. Artigo 45: Fundamentos da regulamentación. Artigo 46: Normas de conducta. Artigo 47: Infraccións e Sancións. Artigo 48: Intervencións Específicas. CAPÍTULO X. Outras conductas que perturban a convivencia cidadá SECCIÓN 1ª. Zonas naturais e espazos verdes Artigo 49: Fundamentos da regulamentación. Subsección 1ª. Areais Artigo 50: Normas de conducta. Artigo 51: Infraccións e Sancións. Subsección 2ª. Áreas recreativas, parques e zonas verdes Artigo 52: Utilización. Artigo 53: Infraccións e Sancións. SECCIÓN 2ª. Contaminación acústica Artigo 54: Fundamentos da regulamentación. Subsección 1ª. Actos nos espacios públicos que perturban o descanso e a tranquilidade da veciñanza e viandantes Artigo 55: Normas de conducta. Subsección 2ª. Ruidos relativos a animais domésticos Artigo 56: Prohibicións expresas. Subsección 3ª. Ruídos relativos a obras domésticas, instrumentos e aparatos musicais Artigo 57: Preceptos xerais e prohibicións. Artigo 58: Infraccións e Sancións. TÍTULO III. Disposicións sobre réxime de infraccións e sancións e outras medidas de aplicación. CAPÍTULO I. Disposicións xerais. Artigo 59: Decretos e instruccións da Alcaldía no desenvolvemento e aplicación da Ordenanza. Artigo 60: Funcións da Policía Local relativas ao cumprimento desta Ordenanza. Artigo 61: Deber de colaboración cidadá no cumprimento da Ordenanza. Artigo 62: Conductas obstruccionistas ás tarefas de control, investigación ou sanción nos ámbitos da convivencia e o civismo. Artigo 63: Elementos probatorios dos axentes da autoridade. Artigo 64: Denuncias cidadáns. Artigo 65: Medidas específicas que se aplicarán no caso de que as persoas infractoras sexan non residentes no termo municipal de Porto do Son. Artigo 66: Responsabilidade por conductas contrarias á Ordenanza cometidas por menores de idade. Artigo 67: Principio de prevención. Artigo 68: Mediación. CAPÍTULO II. Réxime sancionador Artigo 69: Graduación das sancións. Artigo 70: Responsabilidade das infraccións. Artigo 71: Concorrencia de sancións. Artigo 72: Destino das multas impostas. Artigo 73: Clases de procedementos sancionadores. Artigo 74: Procedemento sancionador abreviado. Artigo 75: Procedemento sancionador Ordinario. Artigo 76: Recursos no procedemento sancionador Ordinario. Artigo 77: Peculiaridades do procedemento sancionador. Artigo 78: Presunción de veracidade das denuncias efectuadas polos Axentes da Autoridade. Artigo 79: Apreciación de delito ou falta. Artigo 80: Prescrición e caducidade. CAPÍTULO III. Reparación de danos Artigo 81: Reparación de danos. CAPÍTULO IV. Medidas de policía administrativa Artigo 82: Ordes singulares da Alcaldía para a aplicación da Ordenanza. CAPÍTULO V. Medidas de policía administrativa directa Artigo 83: Medidas de policía administrativa directa. CAPÍTULO VI. Medidas provisionais Artigo 84: Medidas provisionais Artigo 85: Comisos. CAPÍTULO VII. Medidas de execución forzosa Artigo 86: Multas coercitivas. DISPOSICION FINAL EXPOSICIÓN DE MOTIVOS O obxectivo principal desta Ordenanza é o de preservar o espacio público como un lugar de convivencia e civismo, no que todas as persoas poidan desenvolver en liberdade as súas actividades de libre circulación, de ocio, de encontro e de recreo, con pleno respecto á dignidade e aos dereitos dos demais e á pluralidade de expresións e de formas de vida diversas existentes no Concello de Porto do Son. Fiel ao modelo de sociedade sonense a Ordenanza pretende ser unha ferramenta efectiva para facer fronte ás novas situacións e circunstancias que poden afectar á convivencia ou alterala e que, ao igual que en calquera outro concello europeo, se están a producir ultimamente en Porto do Son, nun mundo cada vez máis globalizado. Intenta ser unha resposta democrática e equilibrada a estas novas situacións e circunstancias, baseándose, por un lado, no recoñecemento do dereito de todos a comportarse libremente nos espacios públicos e a ser respectados na súa liberdade; pero, por outro lado, tamén, na necesidade de que todos asumamos determinados deberes de convivencia e de respecto á liberdade, á dignidade e aos dereitos recoñecidos aos demáis, así coma ao mantemento do espacio público en condicións axeitadas. E, todo iso, ademáis, sendo conscientes de que, para o logro destes obxectivos, non basta co exercicio, por parte da autoridade municipal, da potestade sancionadora, que en ocasións tamén é necesario, senón que cómpre, tamén, que o Concello leve a cabo as correspondentes actividades de fomento e de prestación social necesarias para promover os valores de convivencia e o civismo no Concello e para atender convenientemente ás persoas que o poidan necesitar. Desde o punto de vista material, esta Ordenanza actúa dentro do ámbito de competencias de que dispón o Concello de Porto do Son co fin de evitar todas as conductas que poidan perturbar a convivencia e minimizar os comportamentos incívicos que se poidan realizar no espacio público. Ten, así pois, unha natureza claramente transversal, ao afectar a un bo número de competencias locais e atravesar literalmente gran parte da estructura de responsabilidades políticas e do sistema administrativo municipal. O fundamento xurídico da Ordenanza encóntrase, en primeiro lugar, na Constitución do ano 1978, sobre todo dende a perspectiva da garantía da autonomía municipal. Máis tarde, os artigos 139 a 141 da Lei 7/1985, de 7 de abril, Reguladora das Bases de réxime local, introducido pola Lei 57/2003, de 16 de decembro, recollen tamén, expresamente, un título competencial en virtude do cal se establece a posibilidade de que os concellos, para a adecuada ordenación das relacións sociais de convivencia de interese local e do uso dos seus servicios, equipamentos, infraestructuras, instalacións e espacios públicos, en defecto de normativa sectorial específica, poidan establecer os tipos das infraccións e impoñer sancións polo incumprimento de deberes, prohibicións ou limitacións. En todo caso, todas estas previsións configuran unha cobertura legal suficiente para cumprir a reserva legal do mandato de tipificación e dar resposta completa ao artigo 25.1 da Constitución Española. TÍTULO I: DEREITOS E DEBERES DA CIDADANÍA. DISPOSICIÓNS XERAIS CAPÍTULO I: FINALIDADE, FUNDAMENTOS LEGAIS E ÁMBITO DE APLICACIÓN DA ORDENANZA. Artigo 1. Finalidade da Ordenanza 1. Esta Ordenanza ten por obxecto preservar o espacio público como lugar de convivencia e civismo, no que todas as persoas poidan desenvolver en liberdade as súas actividades de libre circulación, ocio, encontro e recreo, con pleno respecto á dignidade e aos dereitos dos demais e á pluralidade de expresións culturais, políticas, lingüísticas e relixiosas e de formas de vida diversas existentes no Concello de Porto do Son.2. Para os efectos expresados no antedito apartado, esta Ordenanza regulamenta unha serie de medidas encamiñadas especificamente ao fomento e á promoción da convivencia e ao civismo no espacio público, identifica cales son os bens xurídicos protexidos, prevé cales son as normas de conducta en cada caso e sanciona aquelas que poden perturbar, lesionar ou deteriorar tanto a propia convivencia cidadá coma os bens que se encontran no espacio público que lle deben servir de soporte, establecendo, no seu caso, medidas específicas de intervención. Artigo 2. Fundamentos legais 1. En primeiro lugar, a Constitución do ano 1978, sobre todo dende a perspectiva da garantía da autonomía municipal, para facer efectivos os dereitos veciñais emanándose os principios constitucionais do artigo 18 e concordantes da Lei 7/1985, de 2 de abril, reguladora das Bases do Réxime Local.2. Lei Orgánica 1/1992 sobre protección da seguridade cidadá. 3. Así mesmo, esta Ordenanza elaborouse de acordo coa potestade municipal de tipificar infraccións e sancións que, coa finalidade de ordenar as relacións de convivencia cidadá, establécese nos artigos 139 e seguintes da Lei 7/1985, do 2 de abril, Reguladora das Bases do Réxime Local.4. O establecido no antedito apartado enténdese sen prexuízo das demais competencias e funcións atribuídas ao Concello de Porto do Son pola normativa xeral de réxime local e a lexislación sectorial aplicable.5. Carta Europea de Salvagarda dos Dereitos Humanos. Artigo 3. Ámbito de aplicación obxectiva 1. Esta Ordenanza aplícase a todo o termo municipal de Porto do Son.2. Particularmente, a Ordenanza é de aplicación en todos os espacios públicos existentes ou futuros do Concello, coma rúas, vías de circulación, beirarrúas, prazas, avenidas, paseos, pasaxes, bulevares, parques, xardíns e demais espacios ou zonas verdes ou forestais, pontes, túneles e pasos subterráneos, aparcamentos, fontes e estanques, edificios públicos e demais espacios destinados ao uso ou ao servicio público de titularidade municipal, así coma a construccións, instalacións, mobiliario urbano e demais bens e elementos de dominio público municipal situados naqueles.3. Así mesmo, a Ordenanza aplícase a aqueloutros espacios, construccións, instalacións, vehículos ou elementos que estean destinados a un uso ou a un servicio público de titularidade dunha administración diferente da municipal ou de calquera outra entidade ou empresa, pública ou privada, como vehículos de transporte; marquesiñas; paradas de autobuses, autocar; valos; sinais de tráfico; colectores e demais elementos de natureza similar. Cando sexa o caso, o Concello impulsará a subscrición de convenios específicos cos titulares de ditos espacios, construccións, instalacións, vehículos ou elementos co fin de dotar da cobertura xurídica necesaria á intervención municipal.4. Igualmente, a Ordenanza aplícase aos areais de Porto do Son e á a zona portuaria naqueles ámbitos ou materias que sexan de competencia municipal de acordo coa lexislación aplicable, ou en virtude dun acordo de delegación ou de convenio.5. A Ordenanza aplicarase tamén a espacios, construccións, instalación de bens de titularidade privada cando dende eles se realicen conductas ou actividades que afecten ou poidan afectar negativamente á convivencia e ao civismo nos espacios, instalacións e elementos sinalados nos devanditos apartados, ou cando o descoido ou a falta dun adecuado mantemento dos mesmos por parte dos seus propietarios/as, arrendatarios/as ou usuarios/as poida implicar igualmente consecuencias negativas para a convivencia ou o civismo no espacio público. Artigo 4. Ámbito de aplicación subxectiva 1. Esta Ordenanza aplícase a todas as persoas que están no Concello de Porto do Son, sexa cal sexa a súa concreta situación xurídica administrativa.2. Esta Ordenanza é aplicable ás conductas realizadas polos menores de idade, nos termos e coas consecuencias previstas nesta Ordenanza e no resto do ordenamento xurídico. Nos supostos en que así se prevexa expresamente, os pais ou nais, titores/as, ou gardadores/as, tamén poderán ser considerados responsables das infraccións cometidas polos menores cando concorra, por parte daqueles, dolo, culpa ou neglixencia, incluída a simple inobservancia.3. Así mesmo, nos supostos en que así se prevexa de maneira expresa na Ordenanza, esta tamén será aplicable aos organizadores de actos públicos aos que se refire o artigo 8. CAPÍTULO II: PRINCIPIOS XERAIS DE CONVIVENCIA CIDADÁ E CIVISMO: DEREITOS E DEBERES. Artigo 5. Principio de liberdade individual Todas as persoas ás que se refire o artigo anterior teñen dereito a comportarse libremente nos espacios públicos do Concello e a seren respectadas na súa liberdade. Este dereito exércese sobre a base do respecto á liberdade, á dignidade e aos dereitos recoñecidos ás demais persoas, así coma do mantemento do espacio público en condicións adecuadas para a propia convivencia. Artigo 6. Deberes xerais de convivencia e de civismo 1. Sen prexuízo doutros deberes que se poidan derivar desta ou doutras ordenanzas municipais e do resto do ordenamento xurídico aplicable, todas as persoas que están no Concello, sexa cal sexa o título ou as circunstancias en que o fagan ou a situación xurídica administrativa en que se atopen, deben respectar as normas de conducta previstas na presente Ordenanza, como presuposto básico de convivencia no espacio público.2. Ninguén pode, co seu comportamento, menoscabar os dereitos das demáis persoas nin atentar contra a súa dignidade ou a súa liberdade de acción. Todas as persoas se absterán particularmente de realizar prácticas abusivas, arbitrarias ou discriminatorias ou que ocasionen violencia física ou coacción moral ou psicolóxica ou doutro tipo.3. É un deber básico de convivencia cidadá tratar con respecto, atención, consideración e solidariedade especiais a aquelas persoas que, polas súas circunstancias persoais, sociais ou de calquera outra índole, máis o necesiten.4. Todas as persoas teñen a obriga de utilizaren correctamente os espacios públicos da vila e os servicios, as instalacións e o mobiliario urbano e demáis elementos situados neles, de acordo coa súa propia natureza, destino e finalidade, e respectando en todo caso o dereito que tamén teñen os demáis a usalos e gozaren deles.5. Todas as persoas propietarias ou ocupantes de inmobles, edificios, construccións, instalacións, vehículos ou outros bens de titularidade privada están obrigados a evitar que, dende estes, poidan producirse conductas ou actividades que causen molestias innecesarias ás demais persoas.6. Todas as persoas que se encontren no Concello de Porto do Son teñen o deber de colaborar coas autoridades municipais ou os seus axentes na erradicación das conductas que alteren, perturben ou lesionen a convivencia cidadá. 7. As persoas usuarias turísticas teñen o deber de respectar o regulamento de uso e as normas xerais de convivencia e hixiene, os valores ambientais, culturais ou doutra clase dos recursos turísticos que utilicen ou visiten. CAPÍTULO III: MEDIDAS PARA FOMENTAR A CONVIVENCIA Artigo 7. Fomento da convivencia cidadá e do civismo 1. O Concello levará a cabo as políticas de fomento da convivencia e o civismo que sexan necesarias co fin de conseguir que as conductas e actitudes das persoas que están no Concello se adecúen aos estándares mínimos de convivencia co obxectivo de garantir o civismo e de mellorar en consecuencia a calidade de vida no espacio público.2. Co fin de garantir a máxima eficacia das actuacións impulsadas ou realizadas dende o Concello para promocionar e fomentar a convivencia e o civismo nel, e sempre que se considere necesario en atención ás persoas destinatarias e a súa propia finalidade, as anteditas actuacións municipais poderán adaptárense ás circunstancias lingüísticas, culturais, sociais, relixiosas ou de calquera outra índole das persoas ás que vaian destinadas a fin de que estas poidan comprender adecuadamente as mensaxes e asumir como propios os valores de convivencia e civismo. CAPÍTULO IV: ORGANIZACIÓN E AUTORIZACIÓN DE ACTOS PÚBLICOS Artigo 8. Organización e autorización de actos públicos 1. Os organizadores de actos celebrados nos espacios públicos deben garantir a seguridade das persoas e os bens. Para estes efectos deben cumprir coas condicións de seguridade xerais e de autoprotección que se fixen en cada caso polo órgano competente. Cando as circunstancias así o aconsellen, o Concello poderá esixir aos organizadores que depositen unha fianza ou subscriban unha póliza de seguro para responder dos danos e perdas que poidan causarse.2. Os organizadores de actos públicos, en atención aos principios de colaboración, corresponsabilidade e confianza coa autoridade municipal, deberán velar porque os espacios públicos utilizados non se lixen e os seus elementos urbanos ou arquitectónicos non se deterioren, quedando obrigados, no seu caso, á correspondente reparación, reposición e/ou limpeza.3. O Concello non outorgará autorización para a celebración de actos festivos, musicais, culturais, deportivos ou de índole similar nos espacios públicos nos que se pretendan realizar cando, polas previsións do público asistente, as características do propio espacio público ou outras circunstancias debidamente acreditadas e motivadas no expediente, ditos acontecementos poidan poñer en perigo a seguridade, a convivencia ou o civismo. Nestes supostos, sempre que sexa posible, o Concello propoñeralle aos organizadores espacios alternativos nos que poida celebrarse o acto.4. Cando se trate do exercicio do dereito fundamental de reunión e manifestación, recoñecido no artigo 21 da Constitución, e de acordo co disposto no artigo 9.2 da Lei Orgánica 9/1983, de 15 de xullo, o Concello emitirá informe preceptivo motivado no que se recollerán as circunstancias e causas obxectivas que, no seu caso, poidan desaconsellar a celebración do acto ou acontecemento no espacio público previsto polos seus organizadores, a fin de que a autoridade gubernativa competente adopte a decisión que corresponda. TÍTULO II: NORMAS DE CONDUCTA NO ESPACIO PÚBLICO, INFRACCIÓNS, SANCIÓNS E INTERVENCIÓNS ESPECÍFICAS. CAPÍTULO I: ATENTADOS CONTRA A DIGNIDADE DAS PERSOAS. Artigo 9. Fundamentos da regulamentación As conductas tipificadas como infraccións neste capítulo encontran o seu fundamento, constitucional e legal, na necesidade de evitar no espacio público todas as prácticas individuais ou colectivas que atenten contra a dignidade das persoas, así coma as prácticas discriminatorias de contido xenófobo, racista, sexista, homófoba, ou de calquera outra condición ou circunstancia persoal, económica ou social, especialmente cando se dirixan aos colectivos máis vulnerables. Artigo 10. Normas de conducta 1. Queda prohibida no espacio público toda conducta de menosprezo á dignidade das persoas, así coma calquera comportamento discriminatorio, sexa de contido xenófobo, racista, sexista ou homófobo, ou de calquera outra condición ou circunstancia persoal ou social, de feito, por escrito ou de palabra, mediante insultos, burlas, molestias intencionadas, coacción psíquica ou física, agresións ou outras conductas vexatorias.2. Quedan especialmente prohibidas as conductas anteriormente descritas cando teñan como obxecto ou se dirixan contra persoas maiores, menores e persoas con eivas.3. En concreto, prohíbense as actitudes de acoso entre menores no espacio público. Serán especialmente perseguidas as conductas de agresión ou asedio a menores realizadas por grupos de persoas que actúen no espacio urbano.4. As persoas organizadoras de calquera acto público de natureza cultural, festiva, lúdica ou deportiva, ou de calquera outra índole, velarán porque non se produzan, durante a súa celebración, as conductas descritas nos devanditos apartados. Se con motivo de calquera deses actos se realizan as anteditas conductas, os seus organizadores deberán comunicalo inmediatamente aos axentes da autoridade. Artigo 11. INFRACCIÓNS E SANCIÓNS.1. Sen prexuízo de que os feitos sexan constitutivos de infracción penal, a realización das conductas descritas no apartado 1 do artigo 10, terá a consideración de INFRACCIÓN GRAVE, e será sancionada con multa de 750,01 euros ata 1.500,00 euros.2. Sen prexuízo de que os feitos sexan constitutivos de infracción penal, terán a consideración de INFRACCIÓNS MOI GRAVES, que se sancionarán con multa de 1.500,01 ata 3.000,00 euros, as conductas descritas nos apartados 2 e 3 do artigo 10.3. Se as conductas fosen realizadas por grupos de persoas, imputarase a comisión da infracción a todos os membros destes grupos que se atoparan no lugar dos feitos e participaran, activa ou pasivamente, na realización das conductas antixurídicas previstas no artigo 10. Artigo 12. Intervencións específicas Cando as conductas contrarias á dignidade das persoas ou discriminatorias poidan ser constitutivas de ilícitos penais, os axentes da autoridade poñerano en coñecemento da autoridade xudicial competente, sen prexuízo da continuación do expediente sancionador. CAPÍTULO II: DEGRADACIÓN VISUAL DO CONTORNO URBANO. Artigo 13. Fundamentos da regulamentación 1. A regulamentación contida neste capítulo fundaméntase no dereito a gozar da paisaxe urbana do Concello, que é indisociable do correlativo deber de mantela en condicións de limpeza, pulcritude e decoro.2. Os grafitos, as pintadas e outras conductas de ensuciado e feísmo non só desvalorizan o patrimonio público ou privado e poñen de manifesto o seu deterioro, senón que principalmente provocan unha degradación visual do contorno, que afecta á calidade de vida da veciñanza e das persoas visitantes.3. O deber de absterse de lixar, manchar e deslucir o contorno encontra o seu fundamento na evitación da contaminación visual, e é independente e por tanto compatible coas infraccións, incluídas as penais, baseadas na protección do patrimonio, tanto público coma privado. SECCIÓN 1ª: GRAFITOS, PINTADAS E OUTRAS EXPRESIÓNS GRÁFICAS. Artigo 14. Normas de conducta 1. Está prohibido realizar todo tipo de grafito, pintada, mancha, garabato, escrito, inscrición ou grafismo, con calquera materia (tinta, pintura, materia orgánica ou similares) ou ben raiando a superficie, sobre calquera elemento do espacio público, así coma no interior ou exterior de equipamentos, infraestructuras ou elementos dun servicio público e instalacións en xeral, incluídos transporte público, equipamentos, mobiliario urbano, árbores, xardíns e vías públicas en xeral e o resto dos elementos descritos no artigo 3 desta Ordenanza. Quedan excluídos os murais artísticos que se realicen con autorización do propietario ou con autorización municipal (muros de arte urbano). 2. Cando o grafito ou a pintada se realice nun ben privado que se encontre instalado de maneira visible ou permanente na vía pública, necesitarase, tamén, a autorización expresa do Concello.3. As persoas organizadoras de calquera acto público de natureza cultural, festiva, lúdica ou deportiva, ou de calquera outra índole, velarán porque non se produzan, durante a súa celebración, conductas de degradación visual do espacio utilizado. Se con motivo de calquera destes actos se producen as conductas descritas no apartado primeiro deste artigo, os seus organizadores deberán comunicalo inmediatamente aos axentes da autoridade.4. Sen prexuízo da responsabilidade civil subsidiaria das nais, pais ou persoas titoras ou gardadoras polas accións dos menores de idade que dependan deles, aqueles serán tamén responsables directos e solidarios das infraccións descritas neste artigo cometidas polos menores que se encontren baixo a súa tutela, sempre que, pola súa parte, conste dolo, culpa ou neglixencia, incluída a simple inobservancia. Artigo 15. INFRACCIÓNS E SANCIÓNS.1. A realización das conductas descritas no artigo precedente terá a consideración de INFRACCIÓN LEVE e será sancionada con multa de 50,00 a 750,00 euros; excepto que o feito constitúa unha infracción más grave.2. Terán a consideración de INFRACCIÓNS GRAVES con multa de 750,01 a 1.500,00 € as pintadas ou grafitos cando se realicen: a) Nos elementos de transporte, xa sexan de titularidade pública ou privada, e, no primeiro caso, municipal ou non, incluídos os vehículos, as paradas, as marquesiñas e demais elementos instalados nos espacios públicos. b) Nos elementos dos parques ou xardíns públicos. c) Nas fachadas dos inmobles, públicos ou privados, lindeiros, agás que a extensión da pintada ou grafito sexa inapreciable. d) Nos sinais de tráfico ou de identificación viaria, ou de calquera elemento do mobiliario urbano, cando implique a non utilización ou a perda total ou parcial de funcionalidade do elemento.3. As infraccións terán o carácter de MOI GRAVE e serán sancionadas con multa de 1.500,01 a 3.000,00 € cando se atente especialmente contra o espacio urbano por realizarse sobre monumentos ou edificios catalogados ou protexidos. Artigo 16. Intervencións específicas 1. Nos supostos recollidos nos artigos anteriores, os axentes da autoridade retirarán e intervirán con cautela os materiais ou medios empregados.2. Se polas características da expresión gráfica, ou material empregado ou o ben afectado fora posible a limpeza e a restitución inmediata ao seu estado anterior, os axentes da autoridade cominarán persoalmente á persoa infractora a que proceda á súa limpeza, sen prexuízo da imposición das sancións que correspondan pola infracción cometida.3. O Concello, subsidiariamente, poderá limpar ou reparar os danos causados pola infracción, con cargo á persoa ou persoas responsables e sen prexuízo da imposición das sancións correspondentes. O Concello resarcirase dos gastos que ocasione a limpeza ou reparación, sen prexuízo tamén da imposición das sancións oportunas.4. Tratándose as persoas infractoras de menores, faranse os trámites oportunos e necesarios para comprobar se concorren indicios para as circunstancias previstas no apartado 4 do artigo 14.5. Cando o grafito ou a pintada poidan ser constitutivos da infracción patrimonial prevista no artigo 626 do Código Penal, os axentes da autoridade poñerano en coñecemento da autoridade xudicial competente, sen prexuízo da continuación do expediente sancionador. SECCIÓN 2ª: PANCARTAS, CARTEIS E FOLLETOS. Artigo 17. Normas de conducta 1. A colocación de carteis, valos, rótulos, pancartas, adhesivos, papeis pegados ou calquera outra forma de publicidade, anuncio ou propaganda visible dende a vía pública deberá efectuarse unicamente previa obtención da licencia municipal, tal e como sinala o artigo 194.2 da Lei 9/2002, de 30 de decembro, de Ordenación Urbanística e Protección do Medio Rural de Galicia. A solicitude de licencia municipal deberá ir acompañada da documentación gráfica e descritiva suficiente (fotografías, dimensións, etc) que permita aos técnicos municipais acreditar que o elemento de publicidade cumpre o estipulado no artigo 104 da Lei 9/2002, de 30 de decembro, de Ordenación Urbanística e Protección do Medio Rural de Galicia. Do mesmo xeito, o solicitante debe acreditar a dispoñibilidade dos terreos onde vai ser colocado o elemento de publicidade: titularidade do ben ou permiso do titular do ben. PRAZO DE ADAPTACIÓN: Os elementos de publicidade que xa estean instalados á data de entrada en vigor desta Ordenanza, disporán dun prazo de SEIS MESES para solicitar a preceptiva licencia municipal e cumprimentar a adaptación ao ambiente estipulada no artigo 104 da Lei 9/2002, de 30 de decembro, de Ordenación Urbanística e Protección do Medio Rural de Galicia.2. Publicidade en bens de titularidade municipal: Está prohibida a colocación de carteis e pancartas en edificios e instalacións municipais, en calquera espacio público ou elemento da paisaxe e o mobiliario urbano ou natural, excepto que exista una autorización expresa do Concello.3. As persoas titulares da autorización serán responsables da retirada dos elementos instalados e de repoñer os elementos ao seu estado anterior, de acordo coas indicacións que dean os servicios municipais.4. Prohíbese esgazar, arrincar e tirar ao espacio público carteis, anuncios, pancartas e obxectos similares.5. Prohíbese colocar publicidade sobre a parte exterior dos cristais dos vehículos, así coma esparexer e tirar toda clase de folletos ou papeis de publicidade comercial ou calquera material similar na vía pública e nos espacios públicos e outros espacios definidos no artigo 3 desta Ordenanza.6. As persoas que reparten publicidade domiciliaria non poderán deixar propaganda fóra do recinto da portería dos edificios e na caixas de correos das casas.7. As persoas físicas ou xurídicas que promovan a contratación ou difusión da mensaxe publicitaria responderán directa e solidariamente das infraccións precedentes cos autores materiais do feito. Artigo 18. INFRACCIÓN E SANCIÓNS.1. Os feitos descritos no artigo anterior serán constitutivos de INFRACCIÓN LEVE e sancionados con multa de 50,00 a 750,00 €. 2. Terán, non obstante, a consideración de INFRACCIÓNS GRAVES a colocación de carteis, pancartas ou adhesivos en edificios e instalacións municipais, no mobiliario urbano ou natural, e en xeral, en todos aqueles elementos que, situados no espacio público, estean destinados a prestar servicios específicos á cidadanía. Nestes casos, a infracción será sancionada con multa de 750,01 a 1.500,00 €. 3. Cando as infraccións precedentes se realicen sobre monumentos ou edificios catalogados ou protexidos, terán a consideración de MOI GRAVES e serán sancionadas con multa de 1.500,01 a 3.000,00 €. Terá a mesma consideración e o importe da multa será o mesmo cando a colocación de carteis, pancartas ou adhesivos se faga en sinais de tráfico de maneira que imposibilite unha correcta visión por parte das persoas conductoras e/ou peóns. Artigo 19. Intervencións específicas 1. Nos supostos recollidos nos anteditos artigos, os axentes da autoridade retirarán e intervirán os materiais ou medios empregados.2. Así mesmo, cominarán persoalmente á persoa infractora a que proceda a retirar o material e reparar os danos efectuados pola súa colocación, sen prexuízo das sancións que corresponda impoñer pola infracción cometida.3. O Concello poderá adoptar a medida de cautela de retirada dos elementos de propaganda ou publicidade con cargo á persoa responsable, sen prexuízo da imposición das sancións correspondentes. CAPÍTULO III: USO INADECUADO DO ESPACIO PÚBLICO PARA XOGOS. Artigo 20. Fundamentos da regulamentación 1. A regulamentación contida neste capítulo fundaméntase na liberdade de circulación das persoas, na protección dos peóns e no dereito que todas as persoas teñen a non seren perturbadas no seu exercicio e a gozaren de xeito lúdico dos espacios públicos consonte a natureza e o destino destes, respectando as indicacións contidas nos rótulos informativos do espacio afectado, de existiren, e en calquera caso, respectando os lexítimos dereitos dos demais usuarios/as.2. A práctica de xogos de pelota, monopatín ou similares no espacio público está sometida ao principio xeral de respecto aos demais, e, en especial, da súa seguridade e tranquilidade, así coma ao feito de que no impliquen perigo para os bens, servicios ou instalacións, tanto públicos coma privados. Artigo 21. Normas de conducta 1. Prohíbese a práctica de xogos no espacio público e de competicións deportivas masivas e espontáneas que perturben os lexítimos dereitos da veciñanza ou das demais persoas usuarias do espacio público.2. Está especialmente prohibida a práctica de xogos con instrumentos ou outros obxectos que poidan poñer en perigo a integridade física das persoas usuarias do espacio público, así coma a integridade dos bens, servicios ou instalacións, tanto públicos coma privados.3. Non está permitida a práctica de acrobacias e xogos de habilidade con bicicletas, patíns ou monopatíns fóra das áreas destinadas para tal efecto. Queda prohibida a utilización de escaleiras para peóns, elementos para a accesibilidade de persoas con eivas, varandas, bancos, pasamáns, ou calquera outro elemento do mobiliario urbano para realizar acrobacias con patíns e monopatíns.4. Prohíbese xogar á pelota e ao balón nos lugares onde exista unha prohibición expresa, a través dos carteis informativos colocados polo Concello. Artigo 22. INFRACCIÓNS E SANCIÓNS 1. Os axentes da autoridade nos casos previstos no artigo 21.1, lembraralle a estas persoas que ditas prácticas están prohibidas pola presente Ordenanza. Se as persoas persisten na súa actitude, poderán ser sancionadas de acordo cos apartados seguintes.2. O incumprimento das normas previstas no artigo 21 considerarase INFRACCIÓN LEVE e será sancionada con multa de 50,00 a 750,00 €; agás que o feito constitúa unha infracción máis grave.3. Terán, sen embargo, a consideración de INFRACCIÓNS GRAVES, e serán sancionadas con multa de 750,01 a 1.500,00 €: a) A práctica de xogos que impliquen un risco relevante para a seguridade das persoas ou os bens, e, en especial, a circulación temeraria con patíns ou monopatíns por beirarrúas ou lugares destinados a peóns. b) A utilización de elementos ou instalacións arquitectónicas ou do mobiliario urbano para a práctica do monopatín, patín ou similares cando se poñan en perigo de deterioro. Artigo 23. Intervencións específicas 1. Tratándose da infracción consistente na práctica de xogos no espacio público, os axentes da autoridade procederán con cautela á intervención dos medios empregados.2. Igualmente, no caso das infraccións graves previstas no apartado terceiro do artigo anterior, os axentes intervirán con cautela o xogo, monopatín, patín ou similar co que se teña producido a conducta. CAPÍTULO IV: OCUPACIÓN DO ESPACIO PÚBLICO POR CONDUCTAS QUE ADOPTAN FORMAS DE MENDICIDADE. Artigo 24. Fundamentos da regulamentación 1. As conductas tipificadas como infraccións nesta sección pretenden salvagardar, como bens especialmente protexidos, o dereito que ten a veciñanza a transitar polo Concello de Porto do Son sen ser molestada ou perturbada na súa vontade, a libre circulación das persoas, a protección de menores, así coma o correcto uso das vías e os espacios públicos.2. Especialmente, esta sección tende a protexer ás persoas que están no Concello de Porto do Son fronte a conductas que adoptan formas de mendicidade insistente, intrusiva ou agresiva, así coma organizada, sexa esta directa ou encuberta baixo prestación de pequenos servicios non solicitados, ou calquera outra fórmula equivalente, así coma fronte a calquera outra forma de mendicidade que, directa o indirectamente, utilice a menores como reclamo ou estes acompañen á persoa que exerce esa actividade. Artigo 25. Normas de conducta 1. Prohíbense aquelas conductas que, baixo a aparencia de mendicidade ou baixo formas organizadas, representen actitudes coactivas ou de acoso, ou obstaculicen e impidan de maneira intencionada o libre tránsito da cidadanía polos espacios públicos.2. Queda igualmente prohibido o ofrecemento de calquera ben ou servicio a persoas que se encontren no interior de vehículos privados ou públicos. Consideraranse incluídos neste suposto, entre outros comportamentos, a limpeza dos parabrisas dos automóbiles detidos nos semáforos ou na vía pública así coma o ofrecemento de calquera obxecto.3. Sen prexuízo do previsto no artigo 232 do Código Penal, queda totalmente prohibida a mendicidade exercida por menores ou aquela que se realice, directa ou indirectamente, con menores ou persoas con eivas.4. Prohíbese tamén a realización no espacio público de actividades de calquera tipo cando obstrúan ou poidan obstruír o tránsito rodado pola vía pública, poñan en perigo a seguridade das persoas ou impidan de maneira manifesta o libre tránsito das persoas por beirarrúas, prazas, avenidas, pasaxes ou bulevares ou outros espacios públicos. Estas conductas están especialmente prohibidas cando se desenvolvan na calzada, nos semáforos ou invadindo espacios de tránsito rodado.5. Naqueles casos de conductas que adoptan formas de mendicidade non previstas nos anteditos apartados, e que teñan raíz social, os axentes da autoridade remitirán a aquelas persoas que as exerzan aos servicios sociais de atención primaria, coa finalidade de asistilas, se fose necesario. Artigo 26. INFRACCIÓNS E SANCIÓNS.1. Cando a conducta consista na obstaculización do libre tránsito da cidadanía polos espacios públicos, os axentes da autoridade informarán, en primeiro lugar, a estas persoas de que ditas prácticas están prohibidas pola presente Ordenanza. Se a persoa persistise na súa actitude e non abandonase o lugar, procederase a impoñer a sanción que en cada caso corresponda.2. A realización das conductas descritas no apartado 1 do artigo 25 é constitutiva dunha INFRACCIÓN LEVE, e poderá ser sancionada cunha multa de 50,00 a 750,00 €; agás que ditos feitos poidan ser constitutivos dunha infracción máis grave.3. As conductas recollidas no apartado 2 do artigo 25 terán a consideración de INFRACCIÓNS LEVES e serán sancionadas con multa de 50,00 a 750,00 €. Cando se trate da limpeza dos parabrisas dos automóbiles detidos nos semáforos ou na vía pública, a infracción terá a consideración de INFRACCIÓN GRAVE e será sancionada cunha multa de 750,01 € a 1.500,00 €. Neste caso non se efectuará a orde previa de abandono da conducta prevista no apartado 1 deste artigo 26, e procederase de inmediato ao inicio do correspondente procedemento administrativo sancionador.4. Se a mendicidade é exercida por menores, as autoridades municipais prestaranlle a estes, de forma inmediata, a atención que cumpran, sen prexuízo de que se adopte o resto das medidas que prevé, no seu caso, o ordenamento xurídico. Considerarase, en todo caso, INFRACCIÓN MOI GRAVE, e será sancionada con multa de 1.500,01 a 3.000,00 € a mendicidade exercida, directa ou indirectamente con acompañamento de menores ou con persoas eivas sen prexuízo do previsto no artigo 232 do Código Penal.5. As conductas recollidas no apartado 4 do artigo 25 terán a consideración de INFRACCIÓN LEVES e sancionaranse con multa de 50,00 a 750,00 €. Os axentes da autoridade informarán, en primeiro lugar, a estas persoas de que ditas prácticas están prohibidas pola presente Ordenanza. Se a persoa persistise na súa actitude e non abandonara o lugar, procederase a impoñerlle a sanción que corresponda. Artigo 27. Intervencións específicas 1. O Concello adoptará todas as medidas ao seu alcance para erradicar o fenómeno da mendicidade en calquera das súas formas no territorio municipal. Con tal fin, traballará e prestará a axuda que proceda para a Inclusión Social, aplicando a lexislación sobre esta materia en Galicia. O Concello, así mesmo, adoptará todas as medidas ao seu alcance para erradicar o fenómeno da mendicidade agresiva ou organizada en calquera das súas formas no Concello. Os axentes da autoridade, ou no seu caso os servicios sociais, informarán a todas as persoas que exerzan a mendicidade en lugares de tránsito público das dependencias municipais e dos centros de atención institucional ou de carácter privado (asociacións, organizacións non gobernamentais -ONG-, etc.) aos que poden acudir para recibiren o apoio que fora necesario para abandonar estas prácticas. En todo caso, os axentes da autoridade procederán á intervención con cautela dos medios empregados para desenvolver a conducta contraria a dereito, así coma, de ser o caso, dos productos obtidos. CAPÍTULO V: NECESIDADES FISIOLÓXICAS. Artigo 28. Fundamentos da regulamentación É fundamento da regulamentación contida neste capítulo a protección da saúde pública e a salubridade, o dereito de gozar dun espacio público limpo e non degradado, e o respecto ás pautas xeralmente aceptadas de convivencia cidadá e civismo. Artigo 29. Normas de conducta 1. Está prohibido facer necesidades fisiolóxicas, como por exemplo defecar, ouriñar, cuspir, en calquera dos espacios definidos no artigo 3 desta Ordenanza como ámbito de aplicación obxectiva da mesma, agás as instalacións ou elementos que estean destinados especialmente á realización de tales necesidades.2. Queda especialmente prohibida a conducta descrita no antedito apartado cando se realice en espacios de concorrida afluencia de persoas ou frecuentados por menores, ou cando se faga en monumentos ou edificios catalogados ou protexidos. Artigo 30. INFRACCIÓNS E SANCIÓNS.1. A conducta descrita no apartado 1 do artigo 29 será constitutiva de INFRACCIÓN LEVE e será sancionada con multa de 50,00 a 750,00 €, agás que o feito constitúa unha infracción máis grave.2. Constituirá unha INFRACCIÓN GRAVE, sancionada con multa de 750,01 a 1.500,00 € a conducta descrita no apartado 2 do artigo 29. CAPÍTULO VI: CONSUMO DE BEBIDAS ALCOHÓLICAS. Artigo 31. Fundamentos da regulamentación A regulamentación contida neste capítulo fundaméntase na protección da saúde pública e a salubridade, o respecto ao medio ambiente, a protección dos menores, o dereito ao descanso e tranquilidade da veciñanza, o dereito a gozar dun espacio público limpo e non degradado, a ordenada utilización da vía pública, a garantía da seguridade pública, ademais doutros bens como, por exemplo, a competencia leal no marco dunha economía de mercado e os dereitos das persoas consumidoras e usuarias. Artigo 32. Normas de conducta 1. Velarase porque non se consuman bebidas alcohólicas nos espacios públicos.2. Está prohibido o consumo de bebidas alcohólicas nos espacios públicos cando: a) Poida causar molestias ás persoas que utilizan o espacio público e á veciñanza. b) Se faga en envases de cristal ou de lata. A prohibición á que se refire este apartado quedará sen efecto nos supostos en que o consumo de bebidas alcohólicas teña lugar en establecementos e outros espacios reservados expresamente para aquela finalidade, como terrazas e veladores, e cando dito consumo conte coa oportuna autorización que as autoridades competentes poden outorgar, en casos puntuais.3. Queda especialmente prohibido o consumo de bebidas alcohólicas descrito no apartado 1 deste artigo cando poida alterar gravemente a convivencia cidadá. Para estes efectos, dita alteración prodúcese cando concorran algunhas das circunstancias seguintes: a) Cando, pola morfoloxía ou a natureza do lugar público, o consumo se poida facer de forma masiva por grupos de cidadáns ou cidadás ou invite á aglomeración destes. b) Cando, como resultado da acción do consumo, se poida deteriorar a tranquilidade do contorno ou provocar nel situacións de insalubridade. c) Cando o consumo se exteriorice en forma denigrante para os viandantes ou demais persoas usuarias dos espacios públicos. d) Cando os lugares nos que se consuma se caractericen pola afluencia de menores ou a presencia de nenos/as ou adolescentes.4. As persoas organizadoras de calquera acto público de natureza cultural, lúdica, festiva, deportiva ou de calquera outra índole velarán porque non se produzan durante a súa celebración as conductas descritas nos apartados anteriores. Se con motivo de calquera destes actos se realizan aquelas conductas, os seus organizadores comunicarano inmediatamente aos axentes da autoridade. En caso de que inclúan a posibilidade de dispensar bebidas alcohólicas, estas serviranse en vasos de plástico, non permitindo en ningún caso envases de cristal, vidro ou similares. Nas Festas populares, as actividades relacionadas coa venda e consumo de alcohol na vía pública en días de festa patronal ou festexos populares, deberán contar coa correspondente autorización municipal. As persoas titulares da concesión da instalación dun bar ou outra actividade clasificada similar, deberán colocar en sitio visible ao público a licencia para o desenvolvemento da actividade.5. Sen prexuízo da responsabilidade civil subsidiaria dos pais ou nais ou titores/as ou gardadores/as polas accións dos menores de idade que dependan deles, aqueles serán tamén responsables directos e solidarios das infraccións cometidas polos menores de idade, sempre que, pola súa parte, conste dolo, culpa ou neglixencia, incluída a simple inobservancia.6. Todo recipiente de bebida debe ser depositado nos colectores correspondentes e, no seu caso, nas papeleiras situadas no espacio público. Queda prohibido tirar ao chan ou depositar na vía pública recipientes de bebidas como latas, botellas, vasos, ou calquera outro obxecto. Artigo 33. INFRACCIÓNS E SANCIÓNS.1. As accións ou omisións que vulneren o disposto na presente Ordenanza constituirán infraccións que serán sancionadas de conformidade co establecido na lexislación estatal, autonómica e municipal que resulte de aplicación, nos termos regulamentados nesta ordenanza e no disposto nos apartados seguintes.2. As infraccións poden ser leves, graves ou moi graves.3. Para a graduación das sancións terase en conta, ademais da intencionalidade, reiteración e natureza dos prexuízos causados, os seguintes criterios: a) A idade das persoas afectadas. b) Risco para a saúde individual ou colectiva. c) O número de persoas afectadas. d) A graduación das bebidas alcohólicas e) O volume de negocios e os beneficios obtidos. f) O grao de difusión da publicidade. g) A reincidencia.4. Son INFRACCIÓN LEVES, castigadas con multa de 50,00 a 750,00 €: a) Consumo de bebidas alcohólicas na vía pública, agás lugares autorizados. b) Sacar as consumicións á vía pública nos establecementos nos que a súa venda se destine a consumo inmediato. c) Non situar as bebidas alcohólicas, nos establecementos comercias non destinados a consumo inmediato, nun lugar específico onde sexan facilmente distinguibles. d) Non colocar de forma visible ao público, o cartel indicativo da prohibición de venda de bebidas alcohólicas a menores de 18 anos. e) Non colocar de forma visible para o público o cartel indicativo: “Teñen autorización para a venda de bebidas alcohólicas”. f) Dispensar as bebidas en vasos de cristal, vidro, ou similares en eventos ou espectáculos multitudinarios. g) A neglixencia no almacenamento, colocación ou custodia de bebidas alcohólicas en locais comerciais ou doutro tipo que posibilite o acceso ou o consumo de ditas bebidas por menores de idade. h) As cometidas por simple neglixencia, sempre que o resultado negativo non tivese repercusións que prexudiquen ás persoas.5. Son INFRACCIÓNS GRAVES, castigadas con multa de 750,01 a 1.500,00 €: a) Consumo de alcohol por menores de 18 anos. b) A venda, subministro ou dispensa de bebidas alcohólicas en lugares non permitidos ou sen autorización. c) O subministro, venda ou dispensa, gratuítos ou non de bebidas alcohólicas e menores de 18 anos. d) Subministro, venda ou dispensa de alcohol, en locais comerciais non destinados ao consumo inmediato de bebidas alcohólicas, dende as 10 da noite ata as 7 da mañá do día seguinte. e) A publicidade ou promoción de bebidas alcohólicas dentro do Concello de Porto do Son, nos lugares e polos procedementos ou medios prohibidos por Lei. f) A instalación de máquinas automáticas que subministren sen control bebidas alcohólicas. g) Negativa ou resistencia a prestar colaboración ou facilitar a información requirida polas autoridades competentes, así como o subministro de información inexacta ou documentación falsa.6. Serán INFRACCIÓNS MOI GRAVES, sancionadas con multa de 1.500,01 a 3.000,00 €: a) A venda ou dispensa de bebidas alcohólicas en centros de ensino infantil, primaria ou secundaria ou noutros centros ou locais destinados a menores de 18 anos. b) Calquera actividade pública dirixida a incitar aos menores de idade ao consumo de bebidas alcohólicas. Artigo 34. Intervencións específicas 1. Nos supostos recollidos nos anteditos artigos, os axentes da autoridade retirarán e intervirán con cautela as bebidas, os envases ou os demais elementos obxecto das prohibicións, así coma os materiais ou os medios empregados. As bebidas alcohólicas e os alimentos intervidos poderán ser destruídos inmediatamente por razóns hixiénico- sanitarias.2. Tratándose as persoas infractoras de menores, practicaranse as dilixencias necesarias para comprobar se concorren indicios das circunstancias previstas no apartado 5 do artigo 32, ao obxecto de proceder, tamén, á súa denuncia.3. Para garantir a saúde das persoas afectadas, así coma para evitar molestias graves á cidadanía, os axentes da autoridade, cando proceda, poderán acompañar ás persoas en estado de embriaguez aos servicios de saúde ou de atención social correspondentes. CAPÍTULO VII: OCUPACIÓN DA VÍA PÚBLICA CON TERRAZAS, VELADORES, QUIOSCOS E VENDA AMBULANTE. Artigo 35.- Ocupación da vía pública. Toda ocupación da vía pública, sexa de carácter permanente ou temporal, requirirá a obtención da previa licencia / concesión e o pagamento do tributo establecido nas Ordenanzas Fiscais. Artigo 36.- Quioscos. A adxudicación de espacios para uso privativo da vía pública con destino á instalación de quioscos fixos de utilización permanente, requirirá a tramitación prevista en materia de licencias / concesións administrativas sobre o dominio público, a cuxo réxime se acomodará o seu uso, así coma ao previsto nas Ordenanzas Municipais. Artigo 37.- Terrazas, Veladores, Venda Ambulante. As ocupacións da vía pública ou espacios de uso público con postos de venda ambulante, carteis publicitarios de calquera tipo, macetas, ou outros análogos; así como aqueles establecementos de hostelería ou comerciais que desexen establecer veladores, terrazas, mesas, cadeiras, toldos, etc., precisarán licencia municipal, e deberán cumprir co seguinte trámite: a) Deberán presentar unha solicitude no Rexistro Xeral do Concello achegando, asemade, copia da licencia de apertura do establecemento hosteleiro e copia do DNI en vigor da persoa solicitante. No caso de terrazas con subestructuras e tarimas achegarase unha memoria descritiva da actuación que se pretende acometer. b) Realizada a solicitude, pola Policía Local comprobará a viabilidade da mesma. Nos casos que sexa preciso (terrazas con subestructuras e tarimas) emitirase o informe técnico oportuno e ademais no caso das tarimas, procederase á constitución de fianza. c) Unha vez emitidos os informes técnicos precisos, o órgano correspondente dictará resolución, da que se dará conta ao Departamento de Recadación e Tesourería do Concello a fin de que se proceda a efectuar a liquidación do tributo á persoa adxudicataria. A copia do licencia así coma a do recibo do tributo municipal deberá ser mostrada pola persoa interesada a calquera requirimento que lle fagan os axentes da autoridade. A denegación da licencia notificarase con expresión dos recursos procedentes. d) Permitirase o uso de aparatos de música e televisores nas zonas de terrazas e veladores, sempre e cando cumpran a normativa en materia de ruídos. No caso contrario, estarán terminantemente prohibidos. e) O tributo municipal polo establecemento de terrazas, veladores, cadeiras, mesas, etc, na vía pública rexerase polo disposto na Ordenanza Fiscal correspondente. Artigo 38.- Requisitos que deben cumprir as terrazas, veladores, tarimas ou toldos. As terrazas, veladores, tarimas, toldos, mesas, cadeiras, etc, só se poderán dispoñer única e exclusivamente nunha das fachadas dos establecementos de hostelería ou comerciais.1) Dimensión máxima da terraza. Ancho: ≤ 7 metros. Largo máximo: ≤ ao da fachada do local onde se pretende instalar a terraza. A dimensión da terraza no seu conxunto deberá respectar en todo caso o paso de persoas, quedando como mínimo a unha distancia de 1,5 metros do mobiliario urbano, árbores ou límites físicos como pode ser un muro, edificio, casa, varanda, etc. Este límite non será de aplicación cando a terraza estea situada sobre unha beirarrúa.2) Zona cuberta 2.1) Toldo e Laterais: Ancho: ≤ 4,8 metros. Os toldos serán encartables e irán fixados á fachada dos establecementos de hostelería ou comerciais. O toldo será monocromo a oscilar entre as cores neutras e escuras (marrón, crema, gris, etcétera). En ningún caso poderán utilizarse cores ácidos ou extremos. Os peches laterais e frontais do toldo, en todo caso, serán transparentes e flexibles.2.2) Instalación de subestructuras substituíndo ao toldo: En ningún caso estarán permitidas subestructuras fixas. Unicamente estarán permitidas as subestructuras móbiles e facilmente desmontables por 2 ou 3 persoas. Cada plano (cuberta, laterais e frontais) que forme o espacio recollido pola subestructura non superaran os 100 quilogramos. Todas as superficies serán transparentes, permitíndose unicamente que o perfil sexa opaco. Para a súa instalación presentarase unha memoria descritiva que será valorada e aprobada polo órgano competente.2.3) Sombrillas/Parasoles: Estarán formadas por un só pé sobre o que se poidan encartar. En ningún caso terán peches laterais.3) Tarimas. Ancho: ≤ 4,8 metros. Largo máximo: ≤ ao da fachada do local onde se pretende instalar a terraza. A dimensión de toda tarima deberá en calquera caso respectar o paso de persoas, quedando como mínimo a unha distancia de 1,5 metros do mobiliario urbano, árbores ou límites físicos como pode ser un muro, edificio, casa, varanda, etc. A instalación da tarima esixe que se emita polo técnico competente informe previo do estado do pavimento onde se vai instalar a mesma. Do mesmo xeito, haberá que constituír unha fianza, que non será devolta ata a retirada da tarima e previa comprobación do estado do pavimento. Unha vez retirada a tarima o pavimento debe quedar nas mesmas condicións nas que se atopaba previamente á instalación da tarima. O importe da fianza será o sumatorio do prezo do pavimento que haxa que repoñer en caso de danos máis o prezo da man de obra necesaria para acometer o arranxo. PRAZO DE ADAPTACIÓN: As terrazas, veladores, tarimas, etc que xa estean instalados á data de entrada en vigor desta Ordenanza, independentemente de que conten con autorización anterior ou non, disporán dun prazo de SEIS MESES para que ditos espacios cumpran as características técnicas previstas neste artigo. No caso dos toldos e laterais, a prazo amplíase a DOCE MESES. A tal efecto, presentarán no Concello unha “solicitude de adaptación” indicando as características técnicas do elemento (terraza, velador, tarima, etc) que pretenden adaptar, que se resolverá seguindo o procedemento regulado no artigo 37. Artigo 39. Infraccións. A infracción do disposto neste Capítulo, aparte das demais medidas que procedan, sancionarase de acordo coa cualificación que lle corresponda á infracción cometida, consonte aos límites que preveñen os artigos 139 a 141 da Lei 7/1985, de 2 de abril, reguladora das Bases do Réxime Local. En todo caso, serán consideradas INFRACCIÓN MOI GRAVE, pola perturbación relevante da convivencia que afecta de xeito grave, inmediata e directa á seguridade e ornato público, as seguintes conductas: 1. A instalación de terrazas, veladores, tarimas, etc. sen a previa obtención da licencia municipal, que será tramitada de acordo co artigo 37 desta Ordenanza.2. O incumprimento do prazo de adaptación (seis meses) que teñen as terrazas, veladores e tarimas existentes antes da entrada en vigor desta Ordenanza. Estas infraccións moi graves poderán ser sancionadas con multas de ata 3.000 €. Artigo 40. Intervencións Específicas. Nos supostos recollidos nos anteditos artigos, sen prexuízo da sanción que se puidese corresponder, polos Axentes da Policía Local, procederase á retirada dos elementos que causen as infraccións así coma ao comiso das mercadorías postas á venda, sen aboamento de indemnización ningunha. As mercadorías comisadas serán destruídas ou entregadas a establecementos benéficos do Concello ou da comarca para o seu consumo, previa comprobación da súa aptitude. CAPÍTULO VIII. USO IMPROPIO DO ESPACIO PÚBLICO. Artigo 41. Fundamentos da regulamentación A regulamentación contida neste capítulo fundaméntase na garantía dun uso racional e ordenado do espacio público e os seus elementos, ademais, de proceder, á salvagarda da salubridade, á protección da seguridade e o patrimonio municipal. Artigo 42. Normas de conducta 1. Queda prohibido facer un uso impropio dos espacios públicos e os seus elementos, de maneira que impida ou dificulte a utilización ou o goce polo resto das persoas usuarias.2. Non están permitidos os seguintes usos impropios dos espacios públicos e dos seus elementos: a) Acampada en espacios Públicos: Está prohibido acampar nas vías e os espacios públicos, acción que inclúe a instalación estable nestes espacios públicos ou nos seus elementos ou mobiliario neles instalados, de tendas de campaña, vehículos, autocaravanas ou caravanas, agás autorizacións para lugares concretos. Tampouco está permitido durmir de día ou de noite nestes espacios. Cando se trate de persoas en situación de exclusión social, será de aplicación o previsto no artigo 44.2 desta Ordenanza. EXCEPCIÓN: Acampada en espacios Privados clasificados como solo rústico: De conformidade co artigo 33 b) da Lei 9/2002, de 30 de decembro, de Ordenación Urbanística e protección do medio rural de Galicia, no SOLO RÚSTICO, está permitida a acampada dun día, previa obtención de licencia municipal; e todo elo sempre que ningunha normativa sectorial, especialmente o Plan de Ordenación do Litoral (POL) prohiban dita acampada. O interesado, coa solicitude da licencia municipal deberá acreditar a dispoñibilidade do terreo sobre o que quere realizar a acampada, ben sexa acreditando a titularidade do mesmo ou o permiso do titular da parcela. b) Utilizar os bancos e os asentos públicos para usos distintos aos que están destinados. c) Lavarse o bañarse en fontes, estanques ou similares. d) Lavar roupa en fontes, estanques, duchas ou similares, así coma lavar ou baldear vehículos e realizar operacións de reparación ou cambio de aceite ou pezas do vehículo na vía pública, agás cando se trate de emerxencia ou accidente. e) Tirar á vía ou espacios públicos calquera tipo de lixo ou residuo. A evacuación dos residuos urbanos efectuarase de conformidade coa normativa vixente na materia. Os pequenos residuos xerados durante o uso normal dos espacios públicos deberán depositarse nas papeleiras dispostas para o efecto. f) Desprenderse dos residuos producidos non utilizando os colectores de recollida selectiva cando iso sexa posible, ou deixalos fóra dos colectores nas inmediacións dos mesmos podendo ter sido introducidos no seu interior para a súa eliminación controlada. g) Queda prohibido efectuar inscricións ou pegar carteis nos pechamentos, elementos de mobiliario urbano ou en calquera elemento existente nos parques e xardíns; a manipulación e conseguinte deterioro do entubado ou elementos das fontes; así coma calquera acción ou conducta sobre os elementos do mobiliario alí existente, incluídos os xogos infantís, que os lixe, prexudique ou deteriore mediante un uso que exceda do normal e axeitado. h) Acender ou manter acesas fogueiras, grellas ou lume de calquera clase en espacios públicos ou comunitarios, solares e locais análogos aos anteriores, así coma o aproveitamento e utilización dos mesmos; agás nos espacios e datas especialmente habilitados ou autorizados. i) Está permitido sacudir alfombras, tapices, esteiras, sabas e demais roupa de uso doméstico en portas, balcóns e ventás unicamente no horario que vai dende as 23:00 horas da noite ás 09:00 horas da mañá. Queda prohibido sacudir alfombras, tapices, esteiras, sabas e demais roupa de uso doméstico en portas, balcóns e ventás fora do horario anteriormente establecido. j) Tendido de roupa e obxectos nas fachadas que dean á vía pública. Deben respectarse as seguintes regras: 1.- Toda vivenda unifamiliar ou plurifamiliar que dispoña de patio, fachada non colindante coa vía pública ou tendedeiro interior (regulados polo Decreto 29/2010, do 4 de marzo, polo que se aproban as normas de habitabilidade de vivendas de Galicia) non poderá colgar ou tender roupa en ningunha fachada que limite coa vía pública.2.- No caso dunha vivenda unifamiliar ou plurifamiliar que non posúa patio, fachada non colindante coa vía pública nin tendedeiro interior, poderá colgar ou tender a roupa na fachada menos desfavorable dende o punto de vista estético, é dicir, na fachada que menor impacto visual cause. Para os efectos deste parágrafo o impacto visual será valorado e percibido dende a perspectiva dun transeúnte a pé de rúa e polo tanto estará directamente relacionado co ancho da vía. De tal xeito que a maior ancho de vía, maior impacto visual.3.- En calquera dos dous casos anteriores, queda totalmente prohibido colgar a roupa en planta baixa cando a fachada limite coa vía pública. k) Rego de plantas. No caso de que o rego de plantas produza vertidos á vía pública, non poderán regarse as plantas colocadas nos balcóns das vivendas con fachada á vía pública antes das doce da noite e despois das sete da mañá. l) As macetas colocaránse de xeito que a súa vertical caia sempre dentro do balcón ou descansen sobre a anchura da ventá e estarán suxeitas e protexidas para evitar que poidan caerse á vía pública. ll) Animais de compañía no espacio público: O posuídor dun animal (sen prexuízo da responsabilidade subsidiaria de quen sexa o propietario) será responsable dos danos, prexuízos e molestias que lles ocasione ás persoas, ás cousas, aos espacios públicos e ao medio natural en xeral. En especial, deben respectarse as seguintes regras de conducta: 1.- Nas vías e zonas públicas os animais irán conducidos provistos dun colar e suxeitos por unha correa ou cadea. Ademáis levarán buzo cando sexan agresivos, cando teñan unha perigosidade razoablemente previsible pola súa natureza e características ou sempre que, legalmente, estean conceptuados como perigosos.2.- Os propietarios ou posuídores de animais non acirrarán neles para atacárense entre si, nin a botarse cara ás persoas ou os bens; quedando totalmente prohibido facer calquera ostentación da súa agresividade.3.- Prohíbese o baño dos animais nas fontes ornamentais, tanques ou similares, así como que estes beban directamente das augas potables para o consumo público.4.- Os propietarios ou posuídores de animais deberán impedir que estes depositen as súas defecacións nas beirarrúas, paseos, xardíns e, en xeral, en calquera lugar destinado ao público. Sempre que as defecacións queden depositadas en calquera espacio público a persoa que conduza o animal está obrigada á súa limpeza inmediata. No caso de que se produzan na vía pública recolleranse e poderanse depositar nas papeleiras existentes no devandito espacio. Artigo 43. INFRACCIÓNS E SANCIÓNS. A realización das conductas descritas no artigo 42 son constitutivas de INFRACCIÓNS LEVES e serán sancionadas con multas de 50,00 a 750,00 €. Excepto a realización das conductas descritas no artigo 42.2, letra ll) apartado 2, que serán constitutivas de INFRACCIÓNS GRAVES e serán sancionadas con multas de 750,01 € a 1.500,00 €. Artigo 44. Intervencións específicas 1. Nos supostos recollidos nos artigos anteriores, os axentes da autoridade retirarán e intervirán con cautela o xénero, os materiais e os medios empregados.2. Os servicios municipais adoptarán en cada caso as medidas que sexan procedentes en coordinación cos servicios sociais municipais ou, se procede, con outras institucións públicas e, de estimáreno necesario por razóns de saúde, acompañarán a estas persoas ao establecemento ou servicio municipal apropiado, coa finalidade de socorrelas ou axudalas no posible. Neste caso non se impoñerá a sanción prevista.3. Nos supostos previstos no artigo 42.2 a) en relación con caravanas e autocaravanas, os servicios municipais e os axentes da autoridade informarán dos lugares municipais habilitados para o estacionamento destes vehículos.4. Cando se trate da acampada con autocaravanas, caravanas ou calquera outro tipo de vehículo, descrita no apartado a) do artigo 42.2. a) da presente Ordenanza, e a persoa infractora non acredite a residencia legal en territorio español, o axente denunciante fixará provisionalmente a contía da multa e, de non depositarse o seu importe, procederase á inmobilización do vehículo e, no seu caso, á súa retirada e ingreso no depósito correspondente. CAPÍTULO IX: ACTITUDES VANDÁLICAS NO USO DO MOBILIARIO URBANO. DETERIORO DO ESPACIO URBANO. ROTULACIÓN, MOBILIARIO URBANO E SINALIZACIÓN VIARIA. Artigo 45. Fundamentos da regulamentación Coas conductas tipificadas como infracción neste capítulo protéxense o uso racional do espacio público, o respecto ás persoas e bens, a seguridade, a saúde e integridade física das persoas ou o patrimonio municipal. Artigo 46. Normas de conducta 1. Están prohibidas as conductas vandálicas, agresivas ou neglixentes no uso do mobiliario urbano que xeren situacións de risco ou perigo para a saúde e a integridade física das persoas ou os bens.2. Quedan prohibidos os actos de deterioro grave, como estragos dos espacios públicos ou as súas instalacións ou elementos, xa sexan mobles ou inmobles, derivados das alteracións da seguridade cidadá contempladas no apartado 1 antedito.3. Os organizadores de actos públicos de natureza cultural, lúdica, festiva, deportiva ou de calquera outra índole velarán porque non se produzan, durante a súa celebración, as conductas descritas nos anteditos apartados. Se con motivo de calquera destes actos se realizan ditas conductas, os seus organizadores deberán comunicalo inmediatamente aos axentes da autoridade.4. Sen prexuízo da responsabilidade civil subsidiaria das nais e pais ou titores/as, gardadores/as polas accións dos menores de idade que dependan deles, aqueles serán tamén responsábeis directos e solidarios das infraccións cometidas polos menores de idade, sempre que, pola súa parte, conste dolo, culpa ou neglixencia, incluída a simple inobservancia.5. As persoas propietarias de terreos ou inmobles están obrigadas a permitir a instalación en fachadas, reixas ou valos da súa propiedade, tanto de rótulos de denominación da vía coma de sinais de circulación ou informativas, elementos de iluminación pública, telefonía, gas, electricidade ou calquera outra instalación de servicio público, respectar a súa permanencia, repoñelos ao seu cargo nas súas mesmas condicións en caso de execución de obras particulares que lles afecten, e previos os correspondentes permisos e licencia municipal con constitución de fianza suficiente, así coma a facilitar as tarefas que fose preciso realizar para o seu mantemento ou substitución.6. As persoas interesadas na instalación na vía pública de calquera tipo de valos publicitarios, sinais informativos comerciais ou industriais, de reserva de espacio ou paso, ou elementos de mobiliario urbano, deberán contar coa preceptiva autorización municipal que establecerá os requisitos e condicións de instalación.7. Os elementos descritos no antedito apartado, que se encontren instalados na vía pública sen autorización municipal, poderán ser inmediatamente retirados polos servicios municipais, que repercutirán posteriormente o seu custo sobre o responsable de dita instalación, sen prexuízo da aplicación do procedemento da sanción que lle corresponda. Artigo 47. INFRACCIÓNS E SANCIÓNS.1. Sen prexuízo da lexislación penal e de protección da seguridade cidadá, as conductas descritas no apartado 1 do artigo 46 son constitutivas de INFRACCIÓN MOI GRAVE e serán sancionadas con multa de 1.500,01 a 3.000,00 €. 2. Sen prexuízo da lexislación penal e de protección da seguridade cidadá, as conductas descritas no apartado 2 do artigo 46, son constitutivas de INFRACCIÓN GRAVE e serán sancionadas con multa de 750,01 a 1.500,00 €. 3. Sen prexuízo da lexislación penal e de protección da seguridade cidadá, o non cumprimento do disposto nos apartados 5 e seguintes do artigo 46 é constitutivo de INFRACCIÓN LEVE e serán sancionados con multa de 50,00 a 750,00 €. Artigo 48. Intervencións específicas 1. Nos supostos recollidos nos artigos anteriores, se é o caso os axentes da autoridade retirarán e intervirán con cautela os materiais, o xénero ou os medios empregados.2. Tratándose a persoa infractora dun menor, practicaranse as dilixencias necesarias para comprobar se concorren indicios das circunstancias previstas no apartado 4 do artigo 46, ao obxecto de proceder, tamén, á súa denuncia. CAPÍTULO X: OUTRAS CONDUCTAS QUE PERTURBAN A CONVIVENCIA CIDADÁ. SECCIÓN 1ª: ZONAS NATURAIS E ESPACIOS VERDES. Artigo 49. Fundamentos da regulamentación É fundamento da presente normativa protexer o correcto uso de parques e xardíns, parques forestais, plantacións e espacios verdes, así coma garantir a seguridade das persoas e o mantemento dos areais. Subsección 1ª. Areais Artigo 50. Normas de conducta 1. A seguridade nos areais, e especialmente nas actividades no mar, esixe a observación das indicacións que se dean e o respecto das sinalizacións sobre as condicións e os lugares de baño.2. A bandeira verde indica que non hai perigo, o que permite unha actividade normal no areal. Con bandeira amarela deberán extremarse as precaucións na auga. A bandeira vermella significa a prohibición do baño.3. Está prohibido o baño nos espigóns e noutras zonas sinalizadas nas que non se permite o baño ou o paso está restrinxido.4. Tamén se prohibe utilizar xabón ou outros elementos de hixiene nas duchas públicas dos areais.5. Queda prohibido o acceso aos areais con animais de compañía en Semana Santa e nos meses de maio a setembro, ambos incluídos, fóora do horario establecido para tal fin. Como norma xeral, o horario de desfrute para animais de compañía nos mencionados períodos será entre as 22:00 e as 10:00 horas. Así mesmo, o Concello poderá habilitar areais para acceso con animais de compañía sen limitación horaria. O concello tamén poderá establecer areais nos que a prohibición da presenza de animais de compañía sexa total neses períodos. Nos casos anteriores, os areais estarán debidamente sinalizados para tal fin. No resto do ano, tampouco se permitirá o acceso aos areais sempre que nos mesmos se estea desenvolvendo algún tipo de actividade organizada, que implique unha concentración ou afluencia de persoas.” Artigo 51: INFRACCIÓNS E SANCIÓNS 1. O incumprimento do disposto nos apartados primeiro a terceiro do artigo 50 constituirá unha INFRACCIÓN GRAVE e será sancionada con multa de 750,01 a 1.500,00 €. 2. O incumprimento do disposto no apartado 4 e 5 do antedito artigo será unha INFRACCIÓN LEVE e será sancionada con multa de 50,00 a 750,00 €. Subsección 2ª. Áreas recreativas, parques e zonas verdes. Artigo 52. Utilización.1. As persoas poderán circular polos paseos dos parques e xardíns, en bicicleta ou con patíns, sen necesidade de autorización expresa, sempre que a afluencia de público o permita e non causen molestias ás persoas usuarias da zona.2. As instalacións deportivas ou de recreo visitaranse ou utilizaranse nas horas que se indiquen. A súa utilización e goce é público e gratuíto, agás para aquelas instalacións que o Concello dedique a un fin especial, mediante as condicións pertinentes e teñan establecido un prezo de utilización polas ordenanzas municipais.3. As áreas recreativas poderán contar cun horario prefixado polo concello para o seu uso, que se adaptará ao contorno do poboamento no que estean situadas, non podendo ser utilizadas fóra do mesmo. O uso das grellas poderase suspender en atención a riscos potenciais de incendio en épocas de verán. Está prohibido o acceso á área recreativa con ningún tipo de vehículo a motor, a montaxe de toldos, tendas de campaña ou similares, equipos de son, xeradores de electricidade así coma cociñas eléctricas ou a gas.4. Prohíbese expresamente as seguintes actividades: a) Realizar calquera actividade que poida danar o céspede nos parques, xardíns con céspede e flores ou plantacións, agás nos lugares autorizados. b) Facer dano de calquera forma aos animais; subirse ás árbores ou prexudicar o arborado e plantacións en calquera outra forma: especialmente cortar ramas e follas, gravar ou raspar a súa tona, verter calquera líquido, aínda que non fose prexudicial, nas súas proximidades. c) Levar animais soltos e/ou sen buzo, cando sexan agresivos, cando teñan unha perigosidade razoablemente previsible pola súa natureza e características ou sempre que, legalmente, estean conceptuados como perigosos. Artigo 53: INFRACCIÓNS E SANCIÓNS O incumprimento do disposto no artigo 52 constituirá unha INFRACCIÓN LEVE e será sancionada con multa de 50,00 a 750,00 €. SECCIÓN 2ª: CONTAMINACIÓN ACÚSTICA Artigo 54: Fundamentos da regulamentación. Esta regulamentación ten por obxecto protexer os dereitos fundamentais á vida e integridade física e á intimidade e inviolabilidade do domicilio, de acordo co disposto no texto constitucional, así coma tamén os dereitos constitucionais a un medio ambiente axeitado e á protección da saúde. Subsección 1ª: Actos nos espacios públicos que perturban o descanso e a tranquilidade da veciñanza e viandantes. Artigo 55: Normas de conducta. O comportamento da cidadanía na vía pública e zonas de pública concorrencia e nos vehículos de servicio público debe manterse dentro dos límites da boa convivencia cidadá. En especial e agás autorización municipal, está prohibido perturbar o descanso e a tranquilidade da veciñanza e viandantes mediante: a) Funcionamento de aparatos de televisión, radio, musicais ou outros aparatos sonoros. b) Cantos, gritos, pelexas ou calquera outro acto molesto. Subsección 2ª: Ruídos relativos a animais domésticos. Artigo 56: Prohibicións expresas. Prohíbese, dende as 22:00 ata as 08:00 horas, deixar en patios, terrazas, galerías e balcóns, animais que cos seus sons, gritos ou cantos perturben o descanso da veciñanza. Nas demais horas tamén deberán ser retirados polos seus propietarios ou encargados, cando sexan especialmente ruidosos e notoriamente ocasionen molestias aos demais ocupantes do inmoble ou aos das casas veciñas. Subsección 3ª: Ruídos relativos a obras domésticas, instrumentos e aparatos musicais. Artigo 57: Preceptos xerais e prohibicións.1. Establécense as seguintes prevencións: a) As persoas usuarias de receptores de radio, televisión, cadeas de música e/ou calquera outros instrumentos musicais ou acústicos no propio domicilio deberán axustar o seu volume, ou utilizalos en forma que non pasen dos niveis legalmente establecidos. Incluso en horas diúrnas, se axustarán aos límites establecidos para as nocturnas, cando calquera veciño lles formule esta solicitude por ter enfermos no seu domicilio, ou por calquera outra causa notoriamente xustificada. b) Os ensaios e reunións musicais, instrumentais ou vogais, de baile ou danza e as festas en domicilios particulares, regularanse polo establecido no antedito apartado. c) Prohíbese na vía pública, en vehículos de transporte público e en zonas de pública concorrencia, accionar aparatos de radio e similares e tocar instrumentos musicais, incluso dende vehículos particulares, cando superen os límites máximos legalmente establecidos. d) A actuación de artistas na rúa ou noutros lugares públicos estará sometida ao permiso previo municipal e, en todo caso, producirase a volume adecuado para non producir molestias ás persoas usuarias. e) Prohíbese emitir por altofalantes, dende comercios ou vehículos, mensaxes publicitarios e actividades análogas, sen autorización municipal previa. Excepcionalmente, poderán permitirse este tipo de actividades cando discorran campañas electorais ou actos públicos de formacións políticas e movementos sociais. f) Prohíbese calquera actividade perturbadora do descanso alleo no interior das vivendas, en especial desde as 22:00 horas ata as 8:00 horas, como festas, xogos, arrastre de mobles e efectos, reparacións materiais ou mecánicas de carácter doméstico, etc.2. Precisará comunicación previa ao Concello, sempre que non se produzan no domicilio de persoas físicas e cando nos mesmos se utilicen instrumentos ou aparatos musicais, ou cando a concorrencia de numerosas persoas poida producir molestias por ruídos e/ou vibracións, a organización de festas, bailes ou outras actividades similares, que se rexerán polo horario establecido, e polas indicacións pertinentes, no seu caso. Artigo 58: INFRACCIÓNS E SANCIÓNS 1. Constitúen INFRACCIÓNS LEVES que serán sancionadas con multa de 50,00 a 750,00 €, as seguintes conductas: a) Provocarlle molestias á veciñanza, ao accionar a alto volume aparatos de radio e similares, ou tocar instrumentos musicais, na vía pública, en zonas de pública concorrencia, en vehículos de transporte público ou dende vehículos particulares. b) Deixar en patios, terrazas, galerías e balcóns, animais que cos seus sons, gritos ou cantos perturben o descanso da veciñanza, entre as 22:00 e as 08:00 horas, ou incluso fóra destes horarios, cando sexan especialmente ruidosos e notoriamente ocasionen molestias aos demais ocupantes do inmoble ou aos de casas veciñas. c) Provocarlle molestias á veciñanza por utilizar no domicilio receptores de radio, televisión, cadeas de música ou calquera outro instrumento musical ou acústico, a alto volume, durante as horas nocturnas, ou incluso en horas diúrnas, cando calquera veciño formule esta solicitude, por existir enfermos na casa, ou por calquera outra causa notoriamente xustificada.2. Constitúen INFRACCIÓNS GRAVES que serán sancionadas con multa de 750,01 a 1.500,00 € as seguintes conductas: − A reiteración en tres veces no período de 24 horas, de calquera das infraccións consideradas como leves.3. Constitúen INFRACCIÓN MOI GRAVES que serán sancionadas con multa de 1.500,01 a 3.000,00 €: − Emitir por altofalantes, dende comercios ou vehículos, mensaxes publicitarias e actividades análogas, sen autorización municipal previa. TÍTULO III: DISPOSICIÓNS SOBRE RÉXIME DE INFRACCIÓNS E SANCIÓNS E OUTRAS MEDIDAS DE APLICACIÓN. CAPÍTULO I: DISPOSICIÓNS XERAIS Artigo 59: Decretos e instruccións da Alcaldía no desenvolvemento e aplicación da Ordenanza 1. Mediante Decreto de Alcaldía poderá aprobarse un Manual Operativo sobre as cuestións que formula a aplicación desta Ordenanza, no que se desenvolverán e concretarán as actuacións dos diversos órganos e axentes municipais implicados.2. A tramitación dos procedementos administrativos sancionadores previstos nesta Ordenanza serán tramitados polo Departamento de Policía Local. Artigo 60. Funcións da Policía Local relativas ao cumprimento desta Ordenanza Na súa condición de policía administrativa, a Policía Local, de acordo co disposto na lexislación que lle é aplicable, é a encargada de velar polo cumprimento desta Ordenanza, de denunciar, cando proceda, as conductas que sexan contrarias á mesma, e de adoptar, no seu caso, as demais medidas de aplicación. Artigo 61. Deber de colaboración cidadá no cumprimento da Ordenanza 1. Todas as persoas que están no Concello de Porto do Son teñen o deber de colaborar coas autoridades municipais ou os seus axentes para preservar as relacións de convivencia cidadá e civismo no espacio público.2. Para os efectos do establecido no antedito apartado, o Concello de Porto do Son poñerá os medios necesarios para facilitar que, en cumprimento do seu deber de colaboración, calquera persoa poida poñer en coñecemento das autoridades municipais os feitos que tivesen coñecido que sexan contrarios á convivencia cidadá ou ao civismo.3. De acordo coa lexislación vixente en materia de protección de menores, toda a cidadanía ten o deber de comunicarlle ás autoridades ou axentes máis próximos calquera situación que detecten de risco ou desamparo dun menor. Así mesmo, toda a cidadanía que teña coñecemento de que un menor non está escolarizado ou non asiste ao centro escolar de maneira habitual debe poñelo en coñecemento dos axentes máis próximos ou da autoridade competente, coa finalidade de que se adopten as medidas pertinentes. Artigo 62. Conductas obstruccionistas ás tarefas de control, investigación ou sanción nos ámbitos da convivencia e o civismo.1. Nos ámbitos da convivencia cidadá e o civismo, e salvagardando todos os dereitos previstos no ordenamento xurídico, non se permiten as conductas seguintes: a) A negativa ou a resistencia ás tarefas de inspección ou control do Concello. b) A negativa ou a resistencia a subministrar datos ou a facilitar a información requirida polo persoal funcionario actuante en cumprimento das súas funcións. c) Subministrarlle ao persoal funcionario actuante, en cumprimento dos seus labores de inspección, control ou sanción, información ou documentación falsa, inexacta, incompleta ou que induza a erro de maneira explícita ou implícita. d) O incumprimento das ordes ou os requirimentos específicos formulados polas autoridades municipais ou os seus axentes.2. Sen prexuízo da lexislación penal e sectorial, as conductas descritas no anterior apartado son constitutivas de INFRACCIÓN MOI GRAVE, que será sancionada con multa de 1.500,01 a 3.000,00 €. Artigo 63. Elementos probatorios dos axentes da autoridade 1. Nos procedementos de sanción que se instrúan en aplicación desta Ordenanza, os feitos constatados por axentes da autoridade teñen valor probatorio, de acordo coa normativa aplicable para o efecto, sen prexuízo doutras probas que poidan achegar as persoas interesadas.2. Nos expedientes de sanción que se instrúan e cos requisitos que correspondan consonte a lexislación vixente, poderanse incorporar imaxes dos feitos denunciados, xa sexa en fotografía, filmación dixital ou outros medios tecnolóxicos, que permitan acreditar os feitos recollidos na denuncia formulada de acordo coa normativa aplicable. En todo caso, a utilización de videocámaras requirirá, de proceder, as autorizacións previstas na lexislación aplicable, así coma o seu uso de acordo co principio de proporcionalidade. Artigo 64. Denuncias cidadás 1. Sen prexuízo da existencia doutros interesados aparte do presunto infractor, calquera persoa pode presentar denuncias para poñer en coñecemento do Concello a existencia dun determinado feito que poida ser constitutivo dunha infracción do establecido nesta Ordenanza.2. As denuncias deberán expresar a identidade da persoa ou persoas que as presentan, o relato dos feitos que puidesen constituír infracción, a data da súa comisión e, cando sexa posible, a identificación das persoas presuntamente responsables.3. Cando a denuncia vaia acompañada dunha solicitude de inicio do procedemento de sanción, o Concello deberalle comunicar á persoa denunciante a iniciación ou non do devandito procedemento e, no seu caso, a resolución que recaia.4. Previa ponderación do risco pola natureza da infracción denunciada, o instructor poderá declarar secretos os datos persoais da persoa denunciante, garantindo o anonimato deste no decorrer da tramitación do expediente administrativo. Esta confidencia poderá ser declarada polo instructor cando o solicite a persoa denunciante. Artigo 65. Medidas específicas que se aplicarán no caso de que as persoas infractoras sexan non residentes no termo municipal de Porto do Son.1. As persoas infractoras non residentes no termo municipal de Porto do Son que recoñezan a súa responsabilidade poderán facer efectivas inmediatamente, de acordo co previsto no apartado 1 do artigo 73, as sancións de multa polo importe mínimo que estivese establecido nesta Ordenanza. Cando a Ordenanza non fixe o importe mínimo da sanción que corresponda, a rebaixa será do setenta e cinco por cento do seu importe máximo.2. As persoas denunciadas non residentes no termo municipal de Porto do Son deberanlle comunicar e acreditar ao axente da autoridade denunciante, para os efectos de notificación, a súa identificación persoal e domicilio habitual, e, se procede, o lugar e a dirección e onde están situados no Concello. Os axentes da autoridade poderán comprobar en todo momento se a dirección proporcionada pola persoa infractora é a correcta. No caso de que esta identificación non fose posible ou a localización proporcionada non fose correcta, os axentes da autoridade, para este obxectivo, poderán requirir á persoa infractora para que os acompañe a dependencias próximas, nos termos e circunstancias previstos no apartado 4 do artigo 79 desta Ordenanza.3. Cando a persoa infractora non acredite a súa residencia habitual en territorio español, o axente que formule a denuncia ofreceralle a posibilidade de facer inmediatamente efectiva a sanción, nos termos previstos no apartado 1. Se a sanción non fose satisfeita, o órgano competente, mediante acordo motivado, adoptará inmediatamente como medida de cautela o ingreso dunha cantidade económica que represente o mínimo da sanción económica prevista e, cando a Ordenanza non fixe o importe mínimo da mesma, o importe mínimo que se aplicará nestes casos será do setenta e cinco por cento do seu máximo. Esta medida provisional seralle notificada con carácter urxente á dirección na que aquela persoa estea a vivir na cidade ou na localidade correspondente. No suposto de que non se proceda ao ingreso desta cantidade, advertiráselle, de proceder, que podería incorrer en responsabilidade penal.4. No caso de que as persoas denunciadas non residentes no termo municipal de Porto do Son sexan estranxeiras e non satisfagan a sanción nos termos descritos no antedito apartado, unha vez que rematase o procedemento mediante resolución, comunicaráselle a infracción, a identidade da persoa infractora e a sanción que recaia, para os efectos oportunos, á embaixada ou consulado correspondente e á Delegación do Goberno. Artigo 66. Responsabilidade por conductas contrarias á Ordenanza cometidas por menores de idade 1. De acordo co que establece a Convención das Nacións Unidas sobre os dereitos dos nenos/as, todas as medidas de sanción das autoridades municipais que lles poidan afectar aos menores atenderán principalmente ao interese superior destes. Así mesmo, en función da súa idade e madurez, garantirase o dereito dos menores a seren escoitados en todos aqueles asuntos que lles afecten e a que as súas opinións sexan tidas en conta.2. Cando as persoas infractoras sexan menores, e coa finalidade de protexer os dereitos do neno ou adolescente, o seu desenvolvemento e a súa formación, poderanse substituír as sancións pecuniarias por medidas correctoras, como asistencia a sesións formativas, traballos para a comunidade ou calquera outro tipo de actividade de carácter cívico. Estas medidas adoptaranse de maneira motivada en función do tipo de infracción, e serán proporcionadas á sanción que reciba a conducta infractora. Para este efecto, solicitarase a opinión das nais ou pais ou persoas titoras ou gardadoras que non será vinculante.3. As nais e pais, as persoas titoras ou gardadoras serán responsables civís subsidiarios dos danos producidos polas infraccións cometidas polos menores de idade que dependan deles.4. Así mesmo, naqueles casos en que se prevexa expresamente nesta Ordenanza, as nais e pais, as persoas titoras ou gardadoras serán tamén responsables directos e solidarios das infraccións cometidas polos menores de idade, sempre que, pola súa parte, conste dolo, culpa ou neglixencia, incluída a simple inobservancia.5. A asistencia aos centros de ensino educativos durante o ensino básico obrigatorio (ensino primario e secundario) é un dereito e un deber dos menores desde a idade de seis anos ata a de dezaseis.6. A Policía Local intervirá naqueles supostos nos que os menores de idade transiten ou permanezan en espacios públicos durante o horario escolar. Para tal efecto, a Policía Local solicitará a súa identificación, indagará cales son as circunstancias e os motivos polos que non está no centro de ensino, e conducirao ao seu domicilio ou ao centro escolar no que estea inscrito, poñendo en todo caso en coñecemento das súas nais, pais ou persoas titoras ou gardadoras e da autoridade educativa competente que o menor foi achado fóra do centro educativo en horario escolar.7. Sen prexuízo de que, de acordo co previsto nesta Ordenanza, se poida acudir a fórmulas de mediación para resolver estas conductas, as nais, pais ou persoas titoras ou gardadoras serán responsables da permanencia dos menores na vía pública e da non asistencia destes aos centros educativos. Nestes casos, cando concorra culpa ou neglixencia, as nais, pais ou persoas titoras ou gardadoras incorrerán nunha infracción leve, e poderán ser sancionados con multa.8. En todo caso, calquera denuncia, incoación dun expediente sancionador ou eventual imposición dunha sanción a un menor seralle tamén notificada ás súas nais ou pais ou persoas titoras ou gardadoras.9. As nais e pais ou persoas titoras ou gardadoras deberán asistir por si mesmas ou por medio doutra persoa, ás sesións de atención individualizada ou cursos de formación que, no seu caso, se impoñan como alternativa á sanción pecuniaria das infraccións cometidas polos menores que dependan deles. Artigo 67. Principio de prevención O Concello daralle prioridade a todas aquelas medidas municipais encamiñadas a previr riscos para a convivencia cidadá e o civismo no espacio público. Artigo 68. Mediación 1. O Concello de Porto do Son promoverá especialmente a mediación e a resolución alternativa dos conflictos como ferramenta básica para unha sociedade menos litixiosa e con máis cohesión.2. O Concello de Porto do Son procederá a designar persoas mediadoras que, en calidade de terceiras persoas neutrais, resolverán os conflictos de convivencia cidadá sempre que as persoas en conflicto acepten que este se someta a unha solución de consenso entre eles, e a administración municipal, así coma, se procede, as víctimas da infracción. CAPÍTULO II: RÉXIME SANCIONADOR. Artigo 69: Graduación das sancións.1. A imposición das sancións previstas nesta Ordenanza guiarase pola aplicación do principio de proporcionalidade e, en todo caso, teranse en conta os criterios de graduación seguintes: a) A gravidade da infracción. b) A existencia de intencionalidade. c) A natureza dos prexuízos causados. d) A reincidencia. e) A reiteración. f) A capacidade económica da persoa infractora. g) A natureza dos bens ou productos ofrecidos no comercio ambulante non autorizado.2. Enténdese que hai reincidencia cando se cometeu no prazo de un ano máis dunha infracción do mesmo tipo desta Ordenanza e foi declarado por resolución firme. Hai reiteración cando a persoa responsable xa foi sancionada por infraccións desta Ordenanza ou cando se están instruíndo outros procedementos de sanción por infraccións desta Ordenanza.3. Na fixación das sancións de multa teranse en conta que, en todo caso, o cumprimento da sanción non resulte máis beneficioso para a persoa infractora que o cumprimento das normas infrinxidas.4. Cando, segundo o previsto na presente Ordenanza, se impoñan sancións non pecuniarias, xa sexan alternativas ou obrigatorias, a determinación do seu contido e duración farase, tamén, tendo en conta o principio de proporcionalidade e os criterios enunciados nos devanditos parágrafos. Artigo 70: Responsabilidade das infraccións. No caso de que, unha vez practicadas as dilixencias de investigación oportunas dirixidas a individualizar á persoa ou ás persoas infractoras, non sexa posible determinar o grao de participación dos diversos suxeitos que tivesen intervido na comisión da infracción, a responsabilidade será solidaria. Artigo 71: Concorrencia de sancións.1. Incoado un procedemento de sanción por dúas ou máis infraccións entre as cales haxa relación de causa a efecto, impoñerase só a sanción que resulte máis elevada.2. Cando non se dea a relación de causa a efecto á que se refire o antedito apartado, ás persoas responsables de dúas ou máis infraccións impoñeránselles as sancións correspondentes a cada unha das infraccións cometidas, agás que se aprecie identidade de suxeitos, feitos e fundamentos. Neste último suposto aplicarase o réxime que sancione con maior intensidade, gravidade ou severidade a conducta da que se trate. Artigo 72. Destino das multas impostas O importe dos ingresos do Concello en virtude das sancións impostas destinarase principalmente a mellorar, nas súas diversas formas e a través de varios programas, o espacio urbano como lugar de encontro e convivencia. Artigo 73: Clases de Procedementos Sancionadores.1. Notificada a denuncia, o denunciado disporá dun prazo de quince (15) días naturais para realizar o pago voluntario, con reducción da sanción de multa; ou formular as alegacións e propoñer ou aportar as probas que estime oportunas.2. Se efectúa o pago da multa nas condicións indicadas no parágrafo anterior, seguirase o procedemento sancionador ABREVIADO. No caso de non facelo, seguirase o procedemento sancionador ORDINARIO. Artigo 74: Procedemento sancionador abreviado. Unha vez realizado o pago voluntario da multa, xa sexa no acto de entrega da denuncia ou dentro do prazo de quince (15) días naturais contados dende o día seguinte ao da súa notificación, terase por concluido o procedemento sancionador coas seguintes consecuencias: a) A reducción do 50% do importe da sanción da multa. b) A renuncia a formular alegacións. No caso de que fosen formuladas teranse por non presentadas. c) A terminación do procedemento, sen necesidade de dictar resolución expresa, o día en que se realice o pago. d) O esgotamento da vía administrativa sendo recurrible unicamente ante a orde xurisdiccional contencioso-administrativa. e) O prazo para interpoñer o recurso contencioso-administrativo iniciarase o día seguinte a aquel en que teña lugar o pago. f) A firmeza da sanción en vía administrativa dende o momento do pago, producindo plenos efectos dende o día seguinte. Artigo 75: Procedemento sancionador ordinario.1. Notificada a denuncia, o interesado disporá dun prazo de quince (15) días naturais para formular as alegacións que estime conveniente e propoñer ou aportar as probas que estime oportunas.2. Se as alegacións formuladas aportasen datos novos ou distintos dos constatados polo Axente denunciante, e sempre que se estime necesario polo Instructor, darase traslado das alegacións ao Axente para que informe no prazo de quince (15) días naturais.3. En todo caso o Instructor poderá acordar que se practiquen as probas que estime pertinentes para a averiguación e calificación dos feitos e para a determinación das posibles responsabilidades. A denegación da práctica de proba deberá ser motivada, deixando constancia no expediente sancionador.4. Concluída a instrucción do procedemento, o instructor elevará proposta de resolución ao órgano competente para resolver para que dite a resolución que proceda. Unicamente se dará traslado da proposta ao interesado para que poida formular novas alegacións no prazo de 15 días naturais se figuran no procedemento ou se teñan en conta na proposta de resolución outros feitos ou outras alegacións e probas diferentes ás aducidas polo interesado.5. Se o denunciado non formula alegacións nin abona o importe da multa no prazo de quince días naturais seguintes ao da notificación da denuncia, dita denuncia surtirá o efecto do acto resolutorio do procedemento sancionador. Neste suposto, a sanción poderá executarse transcorridos trinta (30) días naturais dende a notificación da denuncia. O disposto anteriormente será de aplicación unicamente cando se trate de: a) Infraccións leves b) Infraccións graves e moi graves cando a notificación se efectuou no acto da denuncia. A terminación do procedemento pon vin á vía administrativa e a sanción poderase executar dende o día seguinte ao transcurso dos trinta (30) días antes indicados. Artigo 76: Recursos no procedemento sancionador ordinario.1. A resolución sancionadora pon fin á vía administrativa e a sanción poderáse executar dende o día seguinte a aquél en que se notifique ao interesado, producindo plenos efectos; ou no seu caso, unha vez que transcorrera o prazo de trinta días indicado no último apartado do artigo anterior.2. Contra as resolucións sancionadoras poderá interpoñerse recurso de reposición con carácter potestativo no prazo dun mes contado dende o día seguinte ao da súa notificación. O recurso será interposto contra o órgano que dictou a resolución sancionadora, que será o competente para resolvelo.3. A interposición do recurso de reposición non suspenderá a execución do acto impugnado nin a da sanción. No obstante o recurrente poderá solicitar a suspensión da execución; solicitude que será resolta polo órgano competente para resolver no prazo de 30 días hábiles, tal e como sinala o artigo 111.3 da Lei 30/1992, de 26 de novembro, de Réxime Xurídico das Administracións Públicas e Procedemento Administrativo Común.4. Na resolución do recurso de reposición non se terán en conta feitos, documentos e alegacións do recurrente que puideran ser aportados no procedemento orixinario.5. O recurso de reposición entenderase desestimado se non recae resolución expresa no prazo dun mes, quedando expedita a vía contencioso-administrativa. Artigo 77: Peculiaridades do procedemento sancionador.1. Cando se trate de infraccións leves cometidas por estranxeiros non residentes que afecten á convivencia cidadá nos termos desta Ordenanza, e sempre que non exista un procedemento específico na lexislación sectorial aplicable, a denuncia do axente da autoridade implicará o inicio do procedemento de sanción e será notificada no acto á persoa denunciada. Nesta denuncia constarán os feitos, as correspondentes infraccións e sancións, a identidade da persoa instructora, a autoridade sancionadora competente e a norma que lle atribúe esta competencia. A denuncia tamén indicará que, no prazo de dous días, formule, se procede, alegacións e formule os medios de proba pertinentes para a súa defensa. Unha vez transcorrido o prazo de dous días ou practicada a proba correspondente, a persoa instructora elevará o expediente ao órgano competente para resolver nun prazo máximo de un día e notificaráselle á persoa infractora a sanción correspondente.2. Cando a proposta de resolución do procedemento sancionador tramitado pola Administración do Concello conteña unha sanción que, pola contía da multa ou polo seu carácter, non sexa de competencia municipal, o axente denunciante elevará o expediente ao órgano correspondente da Administración que sexa competente para impoñer a sanción que se propón, de conformidade coa lexislación sectorial aplicable.3. A Alcaldía pode delegar ou desconcentrar as súas competencias en materia de potestade sancionadora consonte ao previsto na lexislación específica. Artigo 78: Presunción de veracidade das denuncias efectuadas polos axentes da autoridade. As denuncias efectuadas polos axentes da autoridade encargados da vixiancia e aplicación desta Ordenanza terán valor probatorio respecto dos feitos denunciados, sen prexuízo do deber de aqueles de aportar todos os elementos probatorios que sexan posibles sobre o feito denunciado e das probas que en defensa dos respectivos dereitos ou intereses poidan sinalar ou aportar os propios denunciados. Artigo 79: Apreciación de delicto ou falta 1. Cando as conductas a que se refire esta Ordenanza puidesen constituír infracción penal, remitiránselle ao Ministerio Fiscal ou á autoridade xudicial que lle corresponda os antecedentes necesarios das actuacións practicadas.2. No caso de identidade de suxeito, feito e fundamento das conductas ilícitas, a incoación dun proceso penal non impedirá a tramitación de expedientes sancionadores polos mesmos feitos, pero a resolución definitiva do expediente só poderá producirse cando sexa firme a resolución recaída no ámbito penal, quedando ata entón interrompido o prazo de prescrición. Os feitos declarados probados en vía xudicial vincularán á autoridade competente para impoñer a sanción administrativa.3. A condena ou a absolución penal dos feitos non impedirá a sanción administrativa, de apreciarse diversidade de fundamento.4. As medidas provisionais adoptadas no seo do procedemento administrativo sancionador antes da intervención xudicial poderán manterse en vigor mentres non recaia pronunciamento expreso ao respecto das autoridades xudiciais, sen prexuízo dos recursos que poida interpoñer o presunto infractor sobre o establecemento ou a vixencia de ditas medidas provisionais. Artigo 80: Prescrición e caducidade. A prescrición e a caducidade rexeranse pola lexislación administrativa sancionadora xeral, sen prexuízo do que dispoña a lexislación sectorial. CAPÍTULO III: REPARACIÓN DE DANOS. Artigo 81. Reparación de danos 1. A imposición das sancións que correspondan polo incumprimento desta Ordenanza non exonera á persoa infractora da obriga de reparar os danos ou perdas causados.2. Para os efectos do establecido no antedito apartado, cando proceda, a Administración municipal tramitará pola vía de execución subsidiaria a obriga de resarcimento que proceda. CAPÍTULO IV: MEDIDAS DE POLICÍA ADMINISTRATIVA Artigo 82: Ordes singulares da Alcaldía para a aplicación da Ordenanza.1. A Alcaldía pode dictar as ordes singulares ou nominativas e as disposicións especiais que procedan sobre a conducta na vía pública ou o comportamento da cidadanía, co fin de facer cumprir a normativa en materia de convivencia cidadá e de civismo.2. Sen prexuízo da imposición da sanción que no seu caso corresponda, a Alcaldía poderá tamén requirir ás persoas que sexan achadas responsables dalgunha das conductas descritas nesta Ordenanza para que se absteñan no futuro de realizaren actuacións similares dentro do termo municipal.3. O incumprimento das ordes, as disposicións ou os requirimentos anteditos nos apartados 1 e 2 deste artigo será sancionado nos termos previstos nesta Ordenanza, sen prexuízo de que se poida iniciar procedemento penal por causa de desobediencia. CAPÍTULO V: MEDIDAS DE POLICÍA ADMINISTRATIVA DIRECTA. Artigo 83: Medidas de Policía Administrativa Directa.1. Os axentes da autoridade esixirán en todo momento o cumprimento inmediato das disposicións previstas nesta Ordenanza, e, sen prexuízo de proceder a denunciar as conductas antixurídicas, poderán requirir verbalmente ás persoas que non respecten as normas para que desistan na súa actitude ou comportamento, advertíndoas de que en caso de resistencia poden incorrer en responsabilidade criminal por desobediencia.2. Cando a infracción cometida provoque, ademais dunha perturbación da convivencia cidadá e do civismo, un deterioro do espacio público, requirirase ao seu causante para que proceda á súa reparación, restauración ou limpeza inmediatas, cando sexa posible.3. No caso de resistencia a estes requirimentos, e sen prexuízo do que se dispón no apartado 1 deste artigo, as persoas infractoras poderán ser desaloxadas, cumprindo en todo caso co principio de proporcionalidade.4. Para os efectos de poder incoar o correspondente procedemento sancionador, os axentes da autoridade requirirán á persoa presuntamente responsable para que se identifique. De non conseguirse a identificación por calquera medio da persoa que cometeu unha infracción, os axentes da autoridade poderán requirila para que, ao obxecto de iniciar o expediente sancionador da infracción cometida, os acompañe a dependencias próximas que conten con medios adecuados para realizaren as dilixencias de identificación, para estes únicos efectos e polo tempo imprescindible, informándolle á persoa infractora dos motivos do requirimento de acompañamento.5. En todo caso, e á marxe da sanción que corresponda impoñer pola infracción das normas que teña orixinado a intervención ou requirimento dos axentes da autoridade, as conductas obstruccionistas tipificadas nas letras b) e c) do apartado 1 do artigo 62 constitúen unha infracción independente, sancionadas de acordo co establecido no apartado 2 do artigo 62, agás que o feito sexa constitutivo de responsabilidade criminal, en cuxo caso se pasará o tanto de culpa ao Ministerio Fiscal. CAPÍTULO VI: MEDIDAS PROVISIONAIS Artigo 84: Medidas Provisionais 1. Iniciado o expediente sancionador, mediante acordo motivado, poderanse adoptar as medidas provisionais imprescindibles para o normal desenvolvemento do procedemento, para evitar a comisión de novas infraccións ou para asegurar o cumprimento da sanción que puidese impoñerse. Estas medidas poderán consistir en calquera das previstas na normativa xeral e sectorial aplicable en cada caso, e deberán ser proporcionadas á natureza e á gravidade da infracción.2. Cando a Lei así o prevexa, as medidas provisionais poderanse adoptar tamén con anterioridade á iniciación do expediente sancionador.3. En materia de medidas provisionais nos casos de infraccións cometidas por persoas estranxeiras non residentes no territorio español, deberanse ter en conta as disposicións especiais de procedemento previstas no artigo 77.1 desta Ordenanza. Artigo 85: Comisos 1. Ademais dos supostos en que así se prevexa expresamente nesta Ordenanza, os axentes da autoridade poderán, en todo caso, comisar os utensilios e o xénero obxecto da infracción ou que serviron, directa ou indirectamente, para a comisión daquela, así coma o diñeiro, os froitos ou os productos obtidos coa actividade infractora, os cales quedarán baixo a custodia municipal mentres sexa necesario para a tramitación do procedemento sancionador ou, a falta deste, mentres perduren as circunstancias que motivaron o comiso.2. Os gastos ocasionados polo comiso correrán a cargo do causante das circunstancias que o determinaron.3. De tratarse de bens funxibles, destruiranse ou daráselles o destino adecuado. Os obxectos comisados depositaranse a disposición do órgano sancionador competente para a resolución do expediente. Unha vez dictada resolución firme e transcorridos dous meses sen que o titular tivese recuperado o obxecto, procederase á súa destrucción ou entregarase gratuitamente a entidades sen ánimo de lucro con finalidades sociais. CAPÍTULO VII: MEDIDAS DE EXECUCIÓN FORZOSA Artigo 86: Multas coercitivas Para a execución forzosa das resolucións, o Concello poderá impoñer multas coercitivas, de acordo co disposto na lexislación sectorial. DISPOSICIÓN FINAL Unha vez aprobada definitivam ente, esta Ordenanza será publicada no Boletín Oficial da Provincia da Coruña, entrando en vigor de acordo co establecido nos artigos 65.2 e 70.2 da Lei 7/1985, de 2 de abril, reguladora das Bases do Réxime Local, e permanecendo en vigor ata que non se acorde a súa derrogación ou modificación expresa.